Josu Iztueta: «Zorte handia izan dut; egin dudan guztiarekin, hemen jarraitzen dut» | Kirola | Berria\nJosu Iztueta. Bidaiaria\n«Zorte handia izan dut; egin dudan guztiarekin, hemen jarraitzen dut»\nBizitza bidaia bat da, eta, Iztuetaren kasuan, bidaiatzea da bizitzea. Ez du edozein bizimodu, ez du edozein bidaia egiten. Gauzak antolatzen ditu, betiere inprobisazioari lekua eginda.\nIa berrogei urte daramatza bidaiak prestatzen Josu Iztuetak (Tolosa, Gipuzkoa, 1957). Urte askotan, Anjel Ortiz izan zuen bidaide —tartean Nairobitarra kamioi ezagunean—, baina azken urteetan bakarrik moldatzen da. 2.000 pertsona inguru izan ditu bidelagun urte hauetan guztietan. Oraindik ere bidaiatzen jarraitzeko asmoa du. Berak aukeratutako bizitza bizitzen jarraitu nahi du luzaroan.\nEz da erraza Iztuetarekin elkartzea. Urtean, 120 egun inguru igarotzen ditu Tolosatik kanpo. Hala ere, Tolosako kaleetan herritar gehienek ezagutzen dute.\nBaserri mundutik etorrita, nondik datorkizu bidaietarako zaletasuna?\nNi, hala ere, kalean jaiotakoa naiz! Etxean ez gara bidaiazaleak izan. Aita artzaina izan zen lehenik, eta, gero, kamioiarekin ibili zen; ama, berriz, Larraulgoa zen. Ez genuen bidaiak egiteko tradiziorik. Uste dut denboraren perspektibak eman didala bidaiatzeko gogoa. Mendi elkarteak ere erru handia izan du. Proiekzio asko ikusitakoa naiz. Orain dela ia berrogeita hamar urte ez zen arrotza Gaston Rebuffaten neurriko mendi gidari bat Euskal Herrira etortzea hitzaldiak ematera. Etxera etorrita, asko zor diet Miguel Arrastrori, Lukas Mendikuteri, Antxon Bandresi... Mutil koskorrak ginela, askotan eramaten gintuzten kanpora.\nHala ere, 15 eta 18 urterekin zure bidaia txikiak egin zenituen.\nBai, hala da. 15 urterekin, Kordobatik [Andaluzia, Espainia] auto-stop eginda etorrita nago etxeraino. 18 urterekin ere egin nuen, baina Londrestik.\nBizitzako hautua oso gaztea zinela egin zenuen. Oso argi al zenuen horrela bizi nahi zenuela?\nBai. Paper Ingeniaritza ikasitakoa naiz, baina lan egiten nuen 15 urte nituenetik: papera jartzen, moketa jartzen, Suitzan fruta biltzen, eraikuntzan... Banekien zer ez nuen izan nahi. Ez nuen aurretik aritutako ezertan betirako jardun nahi, ezta euskarazko klaseak ematetik bizi ere, edo iraupen eskiko monitore izan. Zalantzarik gabe esan dezaket orduko lan haiek diru pixka bat biltzeko egiten nituela, bidaiatzeko, argazki kamera bat erosteko... Oso garrantzitsua izaten da jakitea zertan ez dugun denbora galdu nahi. Geroz eta argiago daukat erabat asmatu nuela bizitzeko erarekin.\nEz da bizimodu erraza, hala ere.\nEz. Askotan ekonomikoki gaizki, beldur asko, segurtasun falta, ziurgabetasun asko... Beti horrela izan da. Gure garaian bazirudien jende gehiagok egingo zuela hautu bera, baina ez, suhiltzaile izateko aukera izan zutenek nahiago izan zuten postua ziurtatu. Ez da ez hobea, ez okerragoa, ezberdina baizik.\nLehen bidaia, Saharara.\nOso ondo gogoratzen naiz. Orduan saldu nituen mendiko eskiak, botak eta foka larruak, 10.000 pezetatan. Kamioiaren gurpil baten estalkiaren erdia adina balio zuten. Hogei bezerorekin joan ginen Saharara. Garai haietan ez zen erraza izaten bidaiak saltzea, orduan ez baitzegoen ez sare sozialik, ez Internetik; etxean telefonorik ere ez dakit bagenuen ere... Urte haietan ez zen erraza norbere kabuz desertura joatea, eta horrek asko lagundu zigun. Orduko 40.000 pezetako kostua zuen bidaiak, hilabeteko soldata gutxi gorabehera. Hango jendeaz gogoratzen naiz, nomaden bizitza zeramaten. Gu nomada kapritxosoak ginen, batetik bestera; baina haiena beste egoera bat zen.\nKonturatu nintzen gutxirekin bizitzen jakinez gero posible zela horrela bizitzea. Egia zen guk ardura handiak hartzen genituela besteen oporrak gure lana bihurtuz. 24 urte genituen. Etortzen ziren guztiak gu baino zaharragoak ziren. 400 litro gasolio eta beste 500 litro ur eramaten genituen. Orduan ez genuen ez telefonorik, ez sakelakorik, ez sateliterik...\nZenbat denbora behar izan zenuten kamioia atontzeko?\nMudantzetarako erabiltzen zuten kamioi bat zen, Zarauzko Muebles Trekurena. Bitxia zen: denek Nairobitarra deitzen zioten, nahiz eta ez zen inoiz hara joan. Bost hilabete egin genituen lanean. Dena guk egin genuen: leihoak, ateak... Irizarrera bidaia batzuk egin genituen, baita txatartegi batzuetara ere. Beti topatzen genuen norbait laguntzeko prest. Konturatzen ginen gu egiten ari ginela jende askok egin ez zuena. Jende askok guregan proiektatzen zuen berak egin ezin zuena. Etenik gabeko lana izan zen bost hilabetean. Aitak askotan esaten zidan. «Hor pasatu dituzuen ordu guztiekin, berria erosteko ere izango zenuten!». Hura amaitutakoan joan ginen Saharara.\nEspedizioak ere egindakoa zara. Aurten bete ditu 30 urte Groenlandiako espedizio hark.\n1984an, Laponiara joan ginen zeharkaldi bat egitera. Orduan irakurri nuen Fridtjof Nansenek 100 urte lehenago egin zuen bidaia, Groenlandia alderik alde eskiekin zeharkatuz. Guk beti bereizi ditugu lana, besteen oporrak antolatzea alegia, eta gure gertukoekin egindako espedizioak. Orduan elkartu ginen, Anjel, Txiki Plazas, Nekane Urkia, Dina Bilbao eta ni neu, Nansenek egin zuen ibilbide bera egiteko. Oso esperientzia gogorra izan zen. Basamortuarekin antzekotasun handia du elurrak. Bideari jarraitu behar izaten diozu askotan, baina bidea ere azkar ezabatzen da haizearekin. Askotan galduta zaudela sentitzen duzu. Bakartzea izan zen gauzarik gogorrena, ez ginela itzuliko sentitzea. Han ez zegoen atzera egiteko aukerarik. Barneratuta genuen esaldia da: «Haraino, edo ezer ez; edo denok, edo inor ez».\nMendiko espediziotan oso garrantzitsua da sokalaguna. Askotan pasatu al zaizu espediziokideak ondo ez aukeratzea?\nHorretan zorte handia izan dut beti. Beti eman diet garrantzi handia emakumeei. Oso baldintza muturrekoetan, gizonezkook baino askoz ere gogorragoak dira biologikoki. Horregatik joaten nintzen askotan Dinarekin, gutxik bezala menderatzen zituelako zailtasunak. Haren jarrera izugarria zen.\nAskotan pentsatu al duzu zure espedizioek bizirik irauteko modutik ere asko izan dutela?\nGauzak ondo xamar antolatuta eraman izan ditugu beti, baina argi daukat inprobisatzaile hobeak izan garela antolatzaileak baino. Ez naiz oso antolatua, ezta bizitzan ere, baina inprobisatzeko nahiko abilidadea badut. Egia da muturreko baldintzetan ibiltzea tokatu zaigula, baina ez dira zortzimilako batean izan daitezkeen zailtasunak.\nBidaiak bakarrik egitea ez omen zaizu inoiz gustatu. Egia al da?\nEz naiz inoiz bakarrik joan zalea izan. Gauza onak partekatu zalea izan naiz beti, eta gauza txarrak, erdibana badira, hobe [barreak].\nDina Bilbao zena aipatu duzu lehen, kirolari handia zen hura.\nBerandu hasi zen kirolean; esaterako, iraupen eskian 20 urterekin hasi zen. Orduan ez zebilen jende asko, ez triatloian, ez bizikletan. Harentzat kirola aitzakia bat zen bidaiatzeko. Hark argi esaten zuen oso erraza zela ona izatea jende gutxi ibiltzen zen kiroletan. Emaitzei baino askoz ere garrantzi handiagoa ematen zion bere burua ezagutzeari, harremanak egiteari, lekuak ezagutzeari... Berak ez zuen bere burua kirolari handitzat; hori bai, motibatzen zenean, edozeinek gelditzen zuen! Berezkotik ikaragarri zuen.\n1997an Dina Bilbao eta zure lehengusu Iñigo Rossen desagertzea izan al da zure ibilbideko pasarterik gogorrena?\nEz. Hala ere, hura oso gogorra izan zen. Berriro ere ez nituela ikusiko imajinatzea izan zen gogorrena. Baina gustuko lekuan hil ziren, eta horrek ere asko balio du. Hiltzeko modua ere amestuko luketen bezala izan zela iruditzen zait. Orduan ere bagenekien horrelako bizimodu batek nolako arriskuak zituen. Hura ez zen atzera egiteko aitzakia izan; gehiago esango dut: hura pasa eta gero, aurrera egiteko gogo handiagoa izan nuen edozertarako.\nBereziki gogoratzen duzun bidaiarik baduzu?\nZeelanda Berrira joan nintzen lehen aldia, Groenlandiara ere bai... Nairobitarrarekin New Yorkera iritsi ginenekoa ere ez dut ahazteko. Izugarria izan zen Bosgarren Hiribidean sartu ginenean. Filmetan ikusitakoa bezalakoa izan zen. Bidaia asko ditut gogoratzeko.\nItzuliko ez zinatekeen lekurik ba al duzu?\nEz daukat. Egona naiz gerra egoeretan; Belgraden, esaterako, Bosniako gerran. Ez nintzateke itzuliko gerragatik; lekuagatik bai, zalantzarik gabe. Hala ere, mugazainekin, militarrekin, narkotrafikatzaileekin, paramilitarrekin eta horrelako jendearekin dugu arriskurik handiena, ez naturak sortutako zerbaitekin.\nMuturreko egoera askotan egotea tokatu al zaizu?\nHorrelakoetan, muturrak elastikoa dela ematen du, nahiz eta gero konturatu zein ahulak garen. Askotan egoerarik okerrenetan ez da ezer gertatzen; beste batzuetan, berriz, edozein txorakeriarengatik bizia gal dezakezu.\nHainbat espedizio eginak dituzu, baina inoiz ez mendikorik. Zergatik?\nNi inoiz ez naiz bertikalen aldekoa izan. 20 urtera arte bai, Telerara [Huesca, Espainia, 2.764 metro] joan eta edozein tututik jaisten ginen. Orduan akabatu ez baginen! Horretan jarraitu izan bagenu, agian ez ginateke gaur hemen izango. Niri altuerak beti eman izan dit beldurra.\nZuen belaunaldiko jende gehienak, ordea, mendirako joera hartu zuen.\nBai, gehienek jauzi egin zuten Pirinioetara, Alpeetara, Andeetara eta Himalaiara; hura izaten zen ibilbide naturala. Agian izango zen orduan ez genuelako hainbesteko aurrekonturik, ez dakit. Gu egunean bizi ginen. Bestalde, esan dezakegu ez genuela horretarako balio. Egia da mendi espedizioetatik asko edan dudala, baina nik ez nuen neure burua mendian ikusten. Hala ere, beti argi izan dut bertikalean ondo moldatzen dena horizontalean ere ondo moldatzen dela. Alderantziz, ordea, nire zalantzak ditut.\nZuk esana da: «Diru askorekin mundu gutxi ezagut daiteke, eta diru gutxirekin, ordea, asko». Muturreraino eraman duzun bigarren ideia.\nAskotan gehiegi eta guzti. Egia da inoiz ez naizela damutu, baina zailtasun handiak pasatutakoak gara. Bestalde, egia da guk egindako hautua zela, ez behartua. Gauzak asko aldatu dira. Adibide bat jartze aldera; lehen, galtzak zulatzen genituenean, petatxu bat jarri eta balekoa izaten zen; gaur egun, ordea, zulatutakoak erosten ditugu. Pentsa, zein absurdoak bihurtu garen! Gosea pasatu izan dugu, beldur handia, hotza... Baina horrelakoetatik ere ikasi izan dugu. Hurrengo belaunaldikoekin, auskalo!\nOraindik zerk bultzatzen zaitu bidaiatzen jarraitzera?\nZorte handia izan dut; egin dudan guztiarekin, oraindik ere hemen jarraitzen dudalako. Gustatzen zaidana egiten dut, nahiz eta gustatzen zaidan horretan dena ona ez izan. Egiten dudana jendearekin partekatzea gustatzen zait; agian horregatik sortu dira azken bi dokumentalak, Biziminez eta Yukon. Jarraitzeko asmoa dut; gehienbat, nire adineko jende asko erretiroa hartzen ari delako, eta nik osasuna besterik ez dut eskatzen datozen hamabost edo hogei urteetarako. Argi daukat lautik hiru ziaboga osatuta ditudala, baina ez dut azkenera iritsi nahi.\nAsko aldatu al da bezeroaren soslaia?\nBai, asko. Esaterako, orain jende askok daki ingelesez, lehen ez. Lehen, hegazkin bat hartzea urteko erabakia izaten zen; gaur egun, berriz, Madrilera autobusa hartzearen antzekoa da. Informazio askoz gehiago dago. Mugak nola dauden jakiten da, eta, gainera, gaur egun askoz ere merkeagoa da bidaiatzea. Inork ez du bere burua turistatzat hartu nahi, baina denok dugu turistatik asko.\nAzken urteetan, bidaiek abentura kutsua galdu dute?\nBai, zalantzarik gabe. Lehen esan bezala, askoz ere informazio gehiago dago, eta, lehen, dena berria izaten zen. Jendea gehiegi akomodatu da.\nZer eskatzen du bezeroak?\nBakoitzaren oporrak direnean, jendeari gauzak lotuta edukitzea gustatzen zaio hein handi batean. %90 lotuta eramaten dut, baina gainerakoa inprobisatzeko. Zerbait ezberdina egitea gustatzen zaion jendea ere bada, agian bakarrik egitera ausartuko ez liratekeenak. Ander Izagirre lagunak askotan esaten dit: «Hi, Josu, hainbeste urte pasa eta gero, hirekin zein joaten dituk, oso ondo pasatzen dutenak, edo norekin joanik ez dutenak?».\nAsko kostatzen al da gaur egun taldeak osatzea?\nAzkeneko urteetan zazpi pertsonako taldeekin mugitzen naiz, furgonetan sartzeko adina. Ez da erraza taldea osatzea. Gazteak biltzea geroz eta zailagoa da, edonork duelako gaur egun furgoneta.\nAskotan entzundakoa al zara, «hi bizi haiz hi!»?\nBai, dezentetan. Bi gauzagatik izan daiteke, inbidiagatik edo pozagatik. Lagunak esandakoa bada, ondo etorria izango da.\nAtzera egiteko aukerarik bazenu, bizitza bera aukeratuko al zenuke?\nBai, ez naiz batere damutzen.\nUrtea nola antolatu duzu?\nAste Santuan, Korsikara joango naiz; udan, uztailean, Ternuara; abuztuan Europa zeharkatu nahi dut diagonalean; eta, udazkenean, Finlandian eta Suedian izango naiz.


Euskal Presoen aldeko ekimenak burutuko dira Araban asteburuan zehar - Halabedi\n> Euskal Presoen aldeko ekimenak burutuko dira Araban asteburuan zehar\nEuskal Presoen aldeko ekimenak burutuko dira Araban asteburuan zehar\nSarek antolatuta, "Izan Bidea" dinamikaren baitan, hainbat ekimen eta mobilizazio burutuko dira azaroaren 20, 21 eta 22an Arabako hainbat txokotan.\nKilometroz kilometro doa ehuntzen euskal preso politikoen aldeko elkartasuna Araban zehar. Hurrengo asteburuan ere hainbat ekimen eta mobilizaziok hartuko dituzte Arabako kaleak. Sarek herriz herri eta auzoz auzo mobilizazioak antolatuko ditu, azaroaren 20, 21 eta 22an “Izan Bidea dinamika plazaratu eta ahalik eta herritar gehien dinamikara batu asmoz”\nHamaika ekimen Arabako eskualdetan\nGasteizen, azaroaren 21ean, goizeko 9:00etan, bizikleta martxa bat abiatuko da Salburuako letretatik. Euskal presoen aldeko kilometroak gehituz, 12:00etan Iparralde Gizarte Etxetik hasiko den manifestazioarekin elkartuko da bizikleta martxa.\nAmurrion Babio mendira igoko dira larunbatean kilometroak metatzeko helburuarekin. Goizeko 10:00etatik aurrera eta ordu erdiko tartearekin sei laguneko taldeak abaiatuko dira Amurrioko Plazatik.\nLaudion erronka plazaratu dute Sareko kideek: azaroaren 21 eta 22an 801 kilometroko distantzia osatu nahi dute herrikideen artean izan bizikletaz, oinez edota korrika. Egindako kilometro kopura eta argazkia sare sozialen bidez elkarbanatzeko deia egin dute.\nUrduñan asteburu osoko egitaraua prestatu dute euskal presoen aldeko elkartasuna zabaltzeko. Ostiralean “kartelada herritarra” egiteko deia zabaldu dute eta larunbatean postu informatiboa eta mural bat margotuko dituzte Foru Plazan. Azaroaren 22an, foru Plazan ere, “Izan Bidea Non Stop” erronka burutuko dute 12:00etatik 14.00etara.\nAñanan ere eskualdeko mendietara igoko dira asteburuan zehar. Larunbatean Vallegrul mendira igoko dira Uribarri Gaubeako plazatik 9:30etan aterako den martxan. Azaroaren 22an, aldiz, beste hiru martxa antolatu dituzte: Batxibaora, Cantoblancora eta “Nordik Walking martxa Baronatarren dorrera.\nAzkenik, lautadak ere helduko dio elkartasun ekimenez beteriko asteburuari: Azaroaren 21ean kotxe karabana egingo dute Agurainetik abiatuta arratsaldeko 18:00etan eta azaroaren 22an argazki masiboa aterako dute Dulantziko plazan, eguerdiko 12:00etan.\nEuskal Presoen egoerari aterabide emateko eta aktibazio sozialerako tresna izatea da SAREk udan martxan jarritako «Izan bidea, ibiltarien sarea» dinamikaren helburua. Dinamikaren muina nazio mailako erronka erraldoi batean kokatzen da: 3.127.326 kilometro osatzea, Euskal Herriak duen biztanle kopuruaren adina. «Hiru milioi kilometro egiten hasiko den hiru milioi biztanleko herri bat, xede batekin: bidea egitea; etxerako bidea, elkarbizitzarako bidea, bakerako bidea» hori da SAREk dinamikarekin irudikatu nahi duena.\nUrtarrileko mobilizazioa, herriz herri\nOsasun neurriak errespetatzeko helburuarekin, iragan larunbatean iragarri zuen Sarek urtarrileko urteroko Bilboko mobilizazio jendetsua herriz herri antolatuko duela oraingoan. Urtarrilaren 9an, “Bidea Gara” lelopean, mobilizatzeko deia luzatu die Sarek urtero Bilboko kaleak jendez gainezka bete dituztenei.\n← Oihana Lopetegi (Ipar-hegoak): “Euskal Herriko langileria orain dela hamar urte baino okerrago bizi da”\nCiencia | Vane Calero: “en ciencia, es imprescindible ampliar la mirada y valorar la experiencia de vida como fuente legítima de conocimiento” →


Fagor Automationeko CNC sistemekin 28 metro luze den makina ekoiztu da — TUlankide MONDRAGON\nOntzigintza sektorerako piezak egiten dituen makina.\nTamaina handiko piezak mekanizatzeko beharraren aurrean, Galiziako Baliño, S.A. enpresak Goratu enpresari bi tornu eskatu dizkio; jarraikako bi tornu dira eta piezen mekanizatua erraztuko dute. Bi CNC sistema horiek eta 28 metroko atzitze sistema Fagor Automationenak dira.\nFagor Automationen 8070 CNC\nProiektu honek, era independentean lan egiten duten bi tornu ditu eta Fagor Automationen 8070 CNC bana darama bakoitzak, baina makina bakar bat moduan ere lan egin dezake mekanizatu beharreko piezak ahalbidetzen badu. Tornu hauek bata bestearen jarraian muntatuta daude, era honetan makina bateko orgak eta kontrapuntuak bestera pasa daitezke. Tornuek, era independentean lan egiten dutenez, 12 metro arteko piezak mekanizatu ditzakete, hala ere bi makinen baturari esker 24 metro arteko piezak mekanizatzea posible da.\nMakina, batez ere, ontzigintza sektoreko ardatzak mekanizatzeko erabiliko dute eta mekanizatu beharreko piezen luzera makinaren isla da. Bankada gaineko diametroa 1.600 mm-koa da eta tornu bakoitzak 100 kw-ko motor bat dauka, 17 tona arteko piezak mekanizatzea ahalbidetuz.\nBaliño, Vigon sortu zen 1948an eta sorreratik ontzigintza sektorean eskaini du zerbitzua. Urteekin bere jarduera hainbat sektoretara ireki du: meatzaritza, paper industria, zementu plantak, elektrizitate zentralak eta zentral hidraulikoak, eta orokorrean edozein proiektu industrialetara.\nGoratu, berriz, makina erreminta fabrikazioan aritzen den prestigio handiko enpresa da. Elgoibarren kokatuta dago, bost kontinenteetan zehar instalatu ditu bere makinak eta bere sorrerako Lagun eta Geminis marken esperientzia baliatu du. Eta esperientzia horrek, teknologia modernoak batuta, bere sendotasuna bermatzen du, Baliño enpresarentzat proiektu berezi hau garatuz.


Zure bi eskuthitzak heldu berri zaizkit, eta atseginekin hartu ditut zure berri onak. Zoritxarrez, nireak ez dira hain onak: ama eri dut, bi hilabethe iragan ditu ospitalean: orain duela aste bat sarthu da, baina gaizki dago oraindik eta ohean egon behar du. Susma dezakezun bezala, ez dut idazteko gogorik ez astirik eta, damu ba dut ere, ezin igor diezakezut lanik aiphatzen derautazun iphuin-zeingehiagoka hortarako. Dena dela Peilleni hel erazi deraukot zure eskaera, eta hark behar bada zerbait bidaliko derautzut.\nEz dakit etxen gauzak nola antholatuko zaizkidan, baina ez dut uste berhalakoan berriz hasiko naizela idazkuntzan. Hoberenean, ama aldi hontako sendatzen ba da ere, hainitz flaku geldituko da, eta aitak bere lana utzi beharko du haren ardura hartzeko. Nik aldiz, beharko ditut ene irabazitik sustengatu, ez baitute, —ez baitugu— ez diharurik ez etxerik ez deus ere... (ainintz gure demokrata handiak bezain kapitalista!) eta hortarako beharko dut nâski bertze lanbide bat bilhatu eta menturaz Parisetik kampo bizi izan. Hots, ene bizi-baldintzak aldatu beharrean aurkhitzen naiz, eta ez dut gogo-lanerako demborarik galtzen ahal izaten (ba dakikezu frantzes argot-ean gogo zoroa, ergela edo buru-mehea dela: korrespondentzia hori symboliko ez dea?).\nBaina, hori ere erran nahi neraukezu, zailtarzun hoik oro argitu ez ba litzaizkit ere, ez dut uste euskal-ekhintzan jarraituko nuenik. Behar ba ene idazkietatik somatuko zenuen azken urthe et'erdi hortan, emeki emeki ene arima aldatu dela —Zaratustrak legez mintzatzeko— hala nola geroago eta baztertuago aurkhitu bai naiz euskal «abertzale»en ganik. Zuk eta nik askotan jorratu ditugu erran delako abertzale gezurrezko, euskararen axolik ez dutenak... niri orain, berriz aspergarri, eta zenbait aldiz higuingarri zaizkit euskaldunkeria guztiak. Sekulan ez dut osoki sinhetsi Arana Goiri-ren baietzan: Euskalherria nazione bat izan dela, baina uste nuen behintzat geroan nazione bat izan zaitekeala; eta helburu hortarako ekhin deraukot, eta gaztezaroa ekhintza zoro hortan higatuz. Orain aurkhitzen naiz hogoi ta hamabi urthekin, deus ere gabe bizian, bakharrik, egiazko lanbiderik gabe, bethi beharrean bizitzeko esperantzan —eta zertarako? Ohartzeko nire burua sakrifikatu dudala ez amets huts batentzat (hori ez lizate hain damugarri)— baina merezi ez zuen populu batentzat. Populu ttipi bat baikara, ez eremuari dagokionez, baina gizontarzunari dagokionez.. Gure arbasoak behar bada bertzelako ziran, nahiz ez ziran euskaltzale ez eta abertzale. Baina joan ziran... Gure oraingo herkide maiteak, aldiz, oro har, ez dira Frantzesak edo bertze latindar endakatuak baino gehiago, nik uste. Horrengatik ez dut euskal politikarekin ezer ikhustekorik ukhan nahi hemendik aitzina. Eta politika aldebat utzirik euskararen alde soilki lan egiteak ez du ganorerik: hori eginkor lizateke, behar bada, euskarazko kultura bat ba litz, diharu eta demborarik aski lukean dilettante batentzat. Baina ez da euskarazko kulturarik, ez eta izanen sekula. Batzuk aho zabalik egoiten dira, sekula orain bezainbertze euskal-liburu argitara izan ez delakotz. Baina khonduan hartu behar da zernolako idazkiak diren argitaratzen gure hizkuntza paregabean. Egia aithor iezadazu: nehoiz irakurri duzua ernagarri zen libururik euskaraz? Nik ez, eta zenbaitñi irakurriak ditut...\nAdiskide garen aldetik, bai eta dembora luzean, lankide izan garelakotz Parisen, ene barnea agertu nahi izan derautzut. Barkatu ene elheok bihozmindu ba zaituzte, baina ezin jarrai nezakean bertzeei ene burua abertzale bezala agertuz, abertzaletarzun eta euskaldungoan gehiago sinhesten ez dudalarik. Agian adiskidetarzunean sinhesten ahal izanen dut oraindik!\nAgur aldi hontako. Besarkada hertsi bat igorten derautzu zure adiskide «arnegatak».\nP.S. Ene baimena emaiten derautzut gogo onez ene edozein lan nahi duzun tokian argitaratzeko, non ez den komunist edo ezkertiarren aldizkarietan. Hala ere, nahi nuke Miangolarrari erran zenezaion ene 24 Poema zorigaitzekoak atzera nahi ditudala: ez dut nahi orain publika ditezen, eta nahi ditut aldaki guztiak erre. Miangolarrari utzi nerauzkion, orduan argitaratuko zituela erran bait zerautan. Ez du bere hitza bethe, eta nik ez deraukot ezer zor (haboronean, ez bait zerautan ez bi soseko bat ere heiengatik ordaindu; margolaria bai pakatu zuen, baina poeta bat...) Delako Miangolarrak orain bederen gizonki jokatu nahi ba du, zailtarsunik egin gabe igorriko deraut chef d'oeuvre hori: ez deraukot deus bertzerik eskatzen. Zuhaurek ikhus ahal ez ba zeneza igor haren zuzenbidea, neuk idatziko bait deraukot. Hala ta guztia gatik ere, poemok publikatzen ba ditut, denak edo banaka, nik euskal-aldizkari guztiei idatziko derauet gauzak nola izan diren eta nire baimena gabe ta nire iritziaren aurkha publikatu direla erraiteko.


‘Fariña’ liburuan agertzen diren euskal izenak: diru zuriketa, haxix kiloak eta hilketa bat | Boligrafo gorria\nHasiera » Gizartea » ‘Fariña’ liburuan agertzen diren euskal izenak: diru zuriketa, haxix kiloak eta hilketa bat\nAtalak: Gizartea, Literatura\nLapurtar bat capo galiziarren diru zuriketan\nLehenengoak Urruñako tipo baten izena dauka: Joseph Arrieta. 1980ko hamarkadan, Galiziako kostaldera iristen ziren kontrabando-ontzietan oraindik tabakoa nagusi zenean, bera arduratzen zen capo galiziarrek beltzean kobratutako diruak kotxeko maletategian sartu eta zuzen-zuzenean Suitzaraino garraiatzeaz, Carreterok liburuan kontatzen duenez. “Arrieta bakarrik lan egiten hasi zen, baina azkenerako kotxe flota bat alokatu zuen eta bere anaia eta beste zenbait lagun kontratatu. (…) Arrietak, capo galiziarren bidez, erosita zeuzkan aduanetako agente espainiar eta frantziarrak, eta zailtasunik gabe lortzen zuen dirua pasatzea. Genevara iristen zenean, kotxea aireportutik gertu aparkatuta uzten zuen, zenbait banku-sukurtsalen aurrean, eta joan egiten zen. Bankuko langile bat atera, poltsak jaso eta beste batzuk uzten zituen autoan. Urrea zen, Galiziara bueltako bidaian eramateko. Kontrabandistek gorde egiten zuten edo inbertitu, merkatu beltzerako bitxietan. Dirua zuritzeko trama horri Peseta Connection deituko zion prentsak zenbait urte geroago”.\nMarcial Doradoren argazki hau 1990eko hamarkadakoa da. Haren eskutik jaso zituen Arrieta urruñarrak Suitzara eramateko billeteak.\nUrruñarrak garraio mota hori egiteari utzi zion, konturatu zenean galiziarrek mugitzen zituzten kopuruak ezin zirela tabakoarenak bakarrik izan, narkotrafikoaren usaina zeukala kontuak –80ko hamarkadaren bukaeran, urte bakar batean, Marcial Dorado trafikatzaile galiziarraren eskutik 133 milioi euro jaso zituela dio liburuak–. Fariña idatzi duen kazetariak ez dio sinesgarritasun handirik ematen Arrietaren “bulkada etiko” horri, baina egia da billeteen garraiolariak Germain Sengelin epaile frantziarrarekin kontaktatu zuela, zekiena kontatzeko. Epaileak galdetu ei zion ea zergatik ez zuen epaile espainiarren batengana jo, kontuak Galiziarekin zerikusia zeukanez. Eta Arrietak erantzun: Pirinioetatik behera ez zelako inorekin fidatzen. Motiboak ez zitzaizkion falta. Aurrerago, Sengelin epaileak berak Espainiako autoritateen esku utzi zuen Galiziatik Suitzarako diru-mugimenduez bilduta zeukan informazioa. “Eta asmatu zer gertatu zen”, galdetzen du Carreterok: “Ezertxo ere ez”.\n80ko hamarkadatik atera gabe, bada Fariña-ko beste pasarte bat Euskal Herriarekin lotura duena. Luis Falcon trafikatzaile galiziarra du protagonista, “Falconetti” izenez ezagunagoa. Azkeneko aldiz 2012an pasa zen epailearen aurretik, baina historial luzea dauka justiziarekin. Carreteroren arabera, Galiziako narko klasikoetako bat da, tabakoarekin hasitakoa eta droga gogorragoak penintsulara sartu zituen aurrenekoetakoa. Fardoen import-export negozioko beterano honen izena ez da, ordea, Laureano Oubiña edo Sito Miñancorena bezain ezaguna, gutxiago atera da medioetan, segur aski Galizian narkotrafikoaren aurka egin zen lehen sarekada polizial handia –“Necora” operazioa– iritsi zenerako, “Falconetti”-ri atzaparra botea ziotelako. 1988an harrapatu zuten Hondarribian, 1.200 kilo haxix deskargatzen ari zela.\nLuis Falcon, “Falconetti”, bere aurkako epaiketa batean. Hondarribian atzeman zuten 1988an, haxixa deskargatzen ari zela.\nFariña-k ez du asko sakontzen kontu horretan, baina Egin egunkariaren ikerketa taldeak kasuaren puntu ilunenak argitara atera zituen bere momentuan. Egin investigación: otra forma de periodismo liburuan kontatzen denez, “Falconetti”-k ez zuen peajerik ordaindu nahi izan Gipuzkoako kostaldean deskargatzeko eta horregatik bota zioten zepoa. Ordainlekua, portzierto, ez zegoen Hondarribian, Intxaurrondon baizik. Gerra zikina, droga trafikoa eta Guardia Zibila: Enrique Rodriguez Galindo Donostiako kuarteleko jaun eta jabe zen garai haietan, baina Hondarribian atxilotutako zenbaiten adierazpenen ondorioz hasi zen argitara ateratzen narkotrafikoarekin zeukan harremana. Bide batez, horri buruzko kanta bat publikatu eta Galindok salaketa jarri zielako sartu zituzten Negu Gorriak taldea eta Esan Ozenki diskoetxea orain Fariña eta Libros del K.O. argitaletxea sartu dituztenaren antzeko tinglado judizial batean. 25 urtean zenbat aurreratu dugun, ezta?\nErrota zahar batean bi hildako\nDiru beltza, droga kiloka deskargatzen, ustelkeria poliziala… Hildakoak bakarrik falta dira Fariña-ren euskal konexioetan. Baina agertzen dira, Jose Manuel Gonzalez Lacunza izeneko Euskal Herriko narko baten eskutik. 2009an 49 urteko kartzela zigorra ezarri zioten Lacunzari. Delitua: Ricardo Feijoo Vazquez eta Jose Angel Feijoo Abal hil izana, Pontevedrako probintzia-auzitegiak droga trafikoarekin lotu zuen auzi batean.\nLacunza, lehen planoan, epaitua izan aurretik.\nCarreterok esplikatzen duenez, Feijoo lehengusuek beraientzat hartu zuten kokaina tornu baten parte bat, berez ez zegokiena. “Lacunzari ez zitzaion asko gustatu. Zenbait abisuren ondoren, trafikatzailea Catoirara joan zen eta, lehengusuak bidaiatzen ari zirela probestuz, su eman zion droga ekartzeko itsasontzia gordetzen zuten nabeari. (…) Sutea planaren lehen partea besterik ez zen. Lacunza Arousan zegoen Patrice Louise Pierrekin, Hendaian hazitako alemaniar bat, zeinak enkarguz hiltzen zuen. Feijootarrak Arousara presaka itzuli zirenean, Lacunza beraien bila joan zen. Bahitu egin zituen, Ricardoren kasuan haren etxera sartuz, emaztea eta hamar urteko semea han zirela, eta kotxe baten maletategian eraman zituen. Atzetik zihoan Patrice. Serantelloseko errota zahar batean sartu zituzten, Cambadosen, eta sikarioak tiro bana eman zion buruan bakoitzari. Gero, Lacunza gerturatu eta beste bana bota zien. Badaezpada. Azkenik, gorpuak erre zituzten. Errotako krimenak, horrela ezagutzen baita hilketa Arousan, eskualde guztia dardarka utzi zuen”.\nDenak benetan gertatutako kasuak dira eta horrelakoak irakurrita, etxetik gertu antzeko kontu gehiago izango direla pentsatzen hasten da irakurlea. Noizbehinka agertzen dira droga-trafikoarekin lotutako albisteak Euskal Herriko hedabideetan baina ez daude gure imaginario kolektiboan oso sartuta. Emango ote lukete Euskal irina idazteko adina?


Goirizelaia: "Salbuespen egoera juridikoa da hau" | Politika | Berria\nBatasunaren kontrako operazioa\nGoirizelaia: "Salbuespen egoera juridikoa da hau"\nEspainiako Estatuan "botere judizialaren eta politikoaren artean akordioa" dagoela salatu du abokatuak Batasunaren kontrako operazioa baloratzean. Barrenak berretsi egin du PSOEren "mendekua" izan dela.\n2007ko urriak 8\nJone Goirizelaia abokatuaren ustez, Baltasar Garzon Espainiako Auzitegi Nazionaleko epaileak aginduta egin duten Batasunaren kontrako operazioak "hau salbuespen egoera juridikoa dela erakusten du". Batasunaren 17 kide kartzelara bidali zituen atzo Garzonek -"erakunde armatuko kide" izatea leporatuta-, lau aske utzi zituen bermepean eta beste bi baldintzarik gabe. "Eskandalua" iruditzen zaio hori guztia Goirizelaiari. Pernando Barrena Batasunaren buruzagiak eta biek eman dute gaur prentsaurrekoa, Donostian. Espainiako Estatuan "botere judizialaren eta politikoaren artean akordioa" dagoela salatu du Goirizelaiak, eta ezker abertzalearen "ideiak kriminalizatu" nahian dabiltzala; "independentzia eta sozialismoa alegia, baina helburuak behin ere ez dira indarkeriazkoak. Izatekotan, bitartekoak dira indarkeriazkoak". Garzonek, ordea, preso sartu dituen kideei buruz autoan halako frogarik ez duela aurkeztu esan du abokatuak. "Ekainean haien bilerak zilegi zirela dio, bakea bilatu nahi zutela argudiatuta, eta orain ez direla zilegi. Hemen helburua aldatu duena Garzon bera da, eta badirudi epaile hau legediaren gainetik dagoela". Barrenak gaur berriro aipatu du PSOEren "mendekua" izan dela lehengo asteko operazioa. "Alderdi sozialistak erridikulurik handiena egin zuen prozesu negoziatuan nazioarteko behatzaileen aurrean, eta erridikulua eginda mahaitik altxatu zen une hartan bertan erabakita zeukan hori ezker abertzaleari ordainarazi egingo ziola". Unea "zaila" izan arren, "burua hotz" mantendu behar dela adierazi du Barrenak, eta ezker abertzaleak, "ekimen politikoa hartuz", "ahaleginak biderkatu" egingo ditu bakea eta marko "demokratikoa" lortzeko. 1997an HBren Mahai Nazionala espetxeratu zutenean ere gauza bera egin zutela azpimarratu du. =b"Independentismoaren operazio integrala"=b Komunikabide batzuk Espainiako Justiziak hurrena EHAKren eta EAE-ANVren kontra jo dezakeela iragartzen ari dira egunotan. Nekane Erauskin EHAKren legebiltzarkidearen iritziz, "euskal independentismoaren aurkako operazio integrala" egiten ari dira, "helburu politiko argiarekin, eta horri historikoki 'faxismoa' deitu izan zaio. Zapaterori esan behar zaio ez duela lortuko".\nGarzonek kartzelara bidali ditu Batasunaren 17 buruzagi\nELAk elkarretaratzea egin du operazioa salatzeko\nArgazki bilduma: Atxilotuen senideak-eta Madrilen


50 NEXT-ek berriro jarriko du Euskadi nazioarteko panorama gastronomikoaren erdigunean - Nekazaritza, Arrantza eta Elikagai industria - Euskadi.eus\nEusko Jaurlaritza eta Bizkaiko Foru Aldundia elkarlanean ari dira "The World's 50 Best Restaurants" proiektua antolatzen, gastronomiaren alorreko hurrengo belaunaldiko liderrak identifikatzea xede duen 50 Next proiektuaren esparruan.\nEuskadiko hiru talentudun gazte barne hartzen dituen 50 Nexten lehen zerrenda nazioartera atera ondorik, aurrez aurreko ekitaldi bat egingo da Bizkaian 2022. urtean.\nAste honetan 50 NEXT zerrendaren lehen edizioa jarri dute abian nazioartean, gastronomiaren sektoreko hurrengo belaunaldiko talentu gazteak identifikatzea helburu duen proiektua. Eusko Jaurlaritza eta Bizkaiko Foru Aldundia lankidetzan ari dira berriz ere "The World's 50 Best Restaurants" izeneko jardunaldia antolatzeko, Euskadi nazioarteko panorama gastronomikoaren abangoardian kokatzeko.\n50 NEXT zerrenda 20 eta 35 urte bitarteko 34 herrialdetako 24 emakumek eta 19 gizonek osatzen dute. Horien artean, Euskadiko hiru talentu gazte daude: Donostiako Ion eta Mikel Zapiain anaiak, sagardoaren sektorea berritu dutenak; eta Sodupeko Maitane Alonso, elikagaiak kontserbatzeko makina bat asmatu duena, eta 20 urterekin zerrendako gazteena.\nEusko Jaurlaritzako Nekazaritza, Arrantza eta Elikagaien Politikako sailburuordeak, Bittor Orozek, parte hartu du gaur 50 NEXT-en aurkezpenean, Bizkaiko Sustapen Ekonomikoaren arloko diputatu Ainara Basurkorekin, 50 Best-eko edukien zuzendari William Drewrekin eta proiektuaren arduradun Laura Price eta zerrendako bi euskal talentu, Maitane Alonso eta Mikel Zapiainekin batera.\nOroz sailburuordeak azpimarratu du Eusko Jaurlaritzarentzat estrategikoa da ekitaldi horretan batera parte hartzea, “50 NEXTek berriro jarriko ditu Euskadi eta Bizkaia nazioarteko panorama gastronomikoaren erdigunean, eta bertan bilduko dira hurrengo belaunaldiko lider izango diren talentu gazteak, bai eta munduko chef onenetako batzuk eta arlo guztietako gastronomiako profesionalak ere”.\nProiektua Euskadi Basque Country estrategia integralaren barruan kokatzen da, eta euskal gizarteak partekatzen dituen balioak ditu xede, hala nola esfortzuaren kultura, konpromisoa, hobera egiteko gaitasuna, bokazio berritzaile eta lehiakorra, eta emakumeen eta gizonen aukera berdintasuna esparru globalean. “Horrela jarraituko dugu ekosistema lehiakorra indartzen, gure nortasun kulturala sendotzen eta herri txiki hau gastroelikaduraren arloan abangoardian mantentzen” – esan du Orozek.\n50 NEXT jaialdiaren antolatzaileek, Eusko Jaurlaritzak eta Bizkaiko Foru Aldundiak uste dute datorren urtean ekitaldi handi hori egitea posible izango dela. Ekitaldi horretan, hurrengo belaunaldiko lider izateko deia egin duten talentu gazteak, munduko sukaldari onenetako batzuk eta esparru guztietako gastronomia-arloko profesionalak bilduko dira.


Euskararen historian bada bilera bat presaka, isilka eta ezkutuka egindakoa. Bilera horrek berebiziko garrantzia izan zuen euskararen batasuna azkartzeko eta akuilatzeko.\nBilera 1967an egin zen. Hitzordua goizeko 09:00etan jarri zen Zumarragako tren geltokian. Garai hartan Gipuzkoa salbuespen egoeran zegoen eta arrisku handia zen orduko agintearen baimenik gabe elkartzea, batez ere ezkutuko bilera bat egiteko.\nBilera Franko diktadorearen administrazioko funtzionario baten eskariz egin zen. Garai hartan Espainiako Hezkuntza eta Zientzia Ministerioko funtzionarioa zen Serra Estruch jaunaren eskariz. Serra Estruch jaunak Euskaltzaindira jo zuen bilera antolatzeko, eta hitzordua Manuel Lekuona euskaltzainburuarekin lotu zuen. Bilerak ez zuen izaera ofizialik, isilpekoa zen. Serra Estruch jauna ez zetorren ministerioaren ordezkari, bere izenean baizik.\nEsan bezala, goizeko 09:00etan elkartu ziren Zumarragako tren geltokian Madrildik zetorren bidaiariarekin. Gipuzkoak bizi zuen salbuespen-egoera hartan bost pertsona ezezagun haiek Zumarraga bezalako herri koskor batean sor zitzaketen susmo txarrak uxatze aldera, Urretxuko komentu batera joan ziren eta han igaro zuten goiz osoa ezkutuko bilera hartan.\nSerra Estruch jaunak oso mezu argia ekarri zuen: Franko ez zegoen luzerako eta frankismoa amaitutakoan, gaztelaniarekin batera, Espainiako gainerako hizkuntzak ere ofizialak izango ziren. Euskararen egoerari buruz ere tolesik gabe mintzatu zen. Serra jaunaren ustez, hizkuntza euskalki eta azpi euskalkitan zatikatuta egoteak ezinezkoa egiten zuen euskarazko irakaskuntzari heltzea, izan ere, eskolako liburuak horrenbeste euskalkitan argitaratzeko dirutza ikaragarria beharko baitzen eta, hori, dirutan, ez zen egingarria. Irakasleak ere euskara bakarrean irakasteko prestatu behar ziren eta ez Euskal Herriko euskara guztietan, hori ezinezkoa baitzen. Madrildik etorritako bidaiariaren aburuz, prentsa idatzian euskara bakarra behar zen euskalkietan sakabanatutako irakurlegoa biltzeko eta euskarazko prentsa sendoa eraikitzeko. Administrazioarentzat ere euskara bakar bat behar zen, ezinezkoa baitzen herri erakunde eta udal bakoitza bere euskaran aritzea. Euskara galbidetik garabidera ekartzeko ezinbestekoa zen hizkuntzaren estandarizazioa, eta halaxe adierazi zien Serra Estruch jaunak solaskide izan zituen lau euskaltzainei.\nBilera hark eragin handia izan zuen han bildutako akademikoen artean, begiak ireki zizkien eta euskararen batasuna premiaz egin beharreko lantegia zela ikusarazi zien. Hala, Serra jauna agurtutakoan, Manuel Lekuona euskaltzainburuak Zumarragako tren geltokian bertan agindu-eskari hauxe egin zion Mitxelenari: «Koldo, berehala hartu beharko duzu horren ardura» (Satrustegi, 2002). Salamankako katedradunak bere ixiltasunarekin onartu egin zuen ardura bere lepora hartzea. Handik urtebetera izan zen euskara batuaren Arantzazuko biltzarra.\nPasadizo hori Andres Iñigo Euskaltzaindiaren Nafarroako ordezkariak eman zuen jakitera 2018ko urriaren hasieran Euskaltzaindiaren lehen mendeurren ospakizunen karietara Akademiak Arantzazun egindako XVII. Biltzarrean. Andres Iñigori, berriz, Jose Mari Satrustegik kontatu zion behin baino gehiagotan, Satrustegik gidatzen ez zuenez gero, Andres Iñigok eramaten baitzuen Euskaltzaindiaren bilkuretara. Andres Iñigoren esanetan bidaia horiek hagitz interesgarriak izaten ziren Satrustegirekin, informazio handia izateaz gain, gauzak kontatzea ere izugarri maite zuelako.\nAndres Iñigorekin egiten zituen bidaia haietan, Satrustegik bilera hura aipatzen zuenean, bi gauza argi jakin gabe geratu zitzaizkiola esaten zuen. Batetik, ez zuela jakin izan —Lekuonari galdetzea gogoratu ez zitzaiolako nonbait— Serra Estruch jauna zer mailatako funtzionarioa ote zen, baina pentsatzen zuen ez zela edozein bat izanen, euskaltzainburua ezagutu gabe, harekin harremanetan jartzera ausartu zenerako. Bertzetik, zer interes zela-eta ausartu ote zen pauso hori ematera, hots, bere kasa eta isilka Madrildik etorri, eta egoera hartan —Gipuzkoa salbuespen egoeran zegoela— non eta Gipuzkoan berean isilkako bilera bat egitera. Satrustegiren ustez esplikazio bakarra zen gizon hura pertsonalki ongi jabetua zegoela egoeraz eta, katalana zenez gero, ongi ulertzen zuela euskararekin ere edo, beharbada, batez ere euskararekin, sortzen ahal zen arazo larriaz.\nJose Mari Satrustegik ondo gogoan zeukan Manuel Lekuona euskaltzainburuak nola deitu zion telefonoz bileraren premia adieraziz, nora joan behar zuen zehaztuz, baina norekin eta zertarako elkartu behar zuten zehaztu gabe (Satrustegi, 2002). Era berean, Serra Estruch jaunak bilera hartan esandako gauza bat ere behin baino gehiagotan berritu zuen Satrustegik: zalantzarik ez dago Frankok euskara erabat desagerraraztea nahi zuela, baina hain argi zuen helburu horretarako ez omen zen hain argi ibili, izan ere, Serra Estruch jaunaren iritziz, Frankok nahikoa zuen gerra ondoren euskara hizkuntza ofiziala aitortzea jakinaren gainean izanda egoera hartan euskarak ez zuela burua altxatzeko aukerarik izango (Iñigo, 2018).


Hiria GUZTIAK __ALICANTE__ ALBATERA ALICANTE ARENALES DEL SOL ASPE CREVILLENT DOLORES EL ALTET ELCHE ELCHE PEDANIAS ELDA GRAN ALACANT GUARDAMAR DEL SEGURA HONDON DE LAS NIEVES HONDON DE LOS FRAILES LA MARINA LA ROMANA LAS BAYAS MATOLA MONFORTE DEL CID PEÑA LAS AGUILAS PERLETA PINOSO SAN FULGENCIO SANTA POLA TORMOS TORRELLANO TORREVIEJA VALVERDE __MURCIA__ ALQUERIAS\nGUZTIAK __ALICANTE__ ALBATERA ALICANTE ARENALES DEL SOL ASPE CREVILLENT DOLORES EL ALTET ELCHE ELCHE PEDANIAS ELDA GRAN ALACANT GUARDAMAR DEL SEGURA HONDON DE LAS NIEVES HONDON DE LOS FRAILES LA MARINA LA ROMANA LAS BAYAS MATOLA MONFORTE DEL CID PEÑA LAS AGUILAS PERLETA PINOSO SAN FULGENCIO SANTA POLA TORMOS TORRELLANO TORREVIEJA VALVERDE __MURCIA__ ALQUERIAS\nTipo Duplexa zapaltzen du - Elche (Corazon de Jesus)\ntxaleta - San Fulgencio (El Oasis)\nPAG 1/61 - TOTAL 721 Jabetzak\ntxaleta - Gran alacant (Polideportivo) , Eraikitako azalera 105m2, 160m2, 25m2, 3 Gelak, 2...\npisu - Elche (Sector Quinto) , Eraikitako azalera 68m2, 2 Gelak, 1 bainugelak, Itsasora distantzia 13 Km.,...\ntxaleta - El altet (Alrededores) , Eraikitako azalera 194m2, 2400m2, 25m2, 4 Gelak, 2...\nSalmenta 30.999 €\npisu - Elche (Carrus) , Eraikitako azalera 92m2, 10m2, 3 Gelak, 1 bainugelak.\nBeheko solairua - Elche (Corazon de Jesus) , Eraikitako azalera 83m2, 93m2, 3 Gelak, 1 bainugelak.\nOrubea - Elche (Corazon de Jesus) , Eraikitako azalera 83m2, 93m2, 3 Gelak, 1 bainugelak.\npisu - Elche (Sector Quinto) , Eraikitako azalera 68m2, 2 Gelak, 1 bainugelak, Igogailua.\npisu - Elche , Eraikitako azalera 144m2, 3 Gelak, 2 bainugelak, Igogailua.\npisu - Elche (Sector Quinto) , Eraikitako azalera 116m2, 3 Gelak, 2 bainugelak, Itsasora distantzia 13 Km.,...\npisu - Elche (Corazon de Jesus) , Eraikitako azalera 111m2, 3 Gelak, 2 bainugelak, Itsasora distantzia 13 Km.,...\npisu - Elche (Corazon de Jesus) , Eraikitako azalera 111m2, 2 Gelak, 2 bainugelak, Itsasora distantzia 13 Km.,...\ntxaleta - Matola (partida de matola) , Eraikitako azalera 162m2, 2400m2, 3 Gelak, 2 bainugelak,...


Nire webgunearen domeinu-izena aldatu nahi dut, zer egin behar dut? - Domeinuak .eus\nZure webgunea .EUS domeinura pasa nahi baduzu lehen urratsa erabili nahi duzun domeinu-izena erregistratzea da. Erregistroa egiteko laguntzarik behar baduzu Zer egin behar dut domeinu-izen bat erregistratzeko? artikuluan jarraitu beharreko urratsak azaltzen dira.\nDomeinu-izena erregistratuta daukazunean, domeinuaren aldaketa egin ahalko duzu. Webgunea garatzeko erabilitako tresnaren arabera, jarraitu beharreko urratsak ezberdinak dira. Gidak atalean maiz erabiltzen diren zenbait tresnatan (WordPress, Wix, Jimdo…) jarraitu beharreko urratsak laburtzen dira.\nZure webgunea beste tresna bat erabilita garatu baduzu, bi aukera daude: zerbitzaririk ez edukitzea (webgunea garatzeko erabilitako tresnak ematen dizulako) edo webgunea zure zerbitzari batean kokatuta egotea. Lehenengo kasuan webgunea garatzeko erabili duzun tresnak bere kudeaketa panelean aukera bat edukiko du webgunearen domeinua aldatu ahal izateko (kasu batzuetan gehigarri bat ordaindu behar izaten da).\nBestetik, webgunea zuk kudeatutako zerbitzari batean badago, aldaketa egiteko modurik egokiena zerbitzarian domeinu-izen berriarentzako web espazio bat sortzea da, bertara webgunearen fitxategiak eta datu-basea kopiatzeko. Kopia egin ostean domeinu-izen zaharrera dauden esteka guztiak domeinu-izen berrira eguneratu. Kopiatutako webgunea domeinu-izen berriarekin funtzionatzeko prest dagoenean webgune zaharra webgune berrira berbideratu. Horrela, webgune zaharrera doazen bisitariak webgune berrira joango dira, eta domeinu-izen aldaketa bukatutzat eman daiteke.\nDomeinu aldaketari buruzko informazio sakonagoa nahi baduzu, webguneko migrazioa atalean topatuko duzu.\nAzkenik, domeinu aldaketa egiteko laguntzarik behar baduzu, jarri gurekin harremanetan eta lagunduko zaitugu.


Bass-Culture Fermin Muguruza Reggae DVD-CD Jamaikara grabatzera joatea egunero egiten ez den gauza bat denez, bidai guztia protagonisten hitzekin dokumentatzea ideia ona izan da. Eta hori jasotzen du hain zuzen ere askok telebistan ikusi genuen dokumentala: Jamaikan bizi izandako esperientzia musikala eta bitalista. Euskal Herria Jamaika Clash diskoaren grabazioa ardatz hartuta, Fermin bera, Jamaikara lagundu zuten musikari euskaldunak eta irlako musikari nahiz ekoizleak euren ikuspuntuak ematen ikusiko ditugu. Luxua, reggaearen jaioterrian holakorik egin ahal izatea. Gainera, DVDak bi bideoklip jasotzen ditu, diskoari izena ematen dion kantuarena batetik eta Azoka Eguna kantuarena bestetik, eta baita hainbat estra ere, hala nola lehen bideoklipetik kanpo gelditu ziren 3D animazioak, besteak beste. Bass-que culture aldiz, hori baino gehiago da, Euskal Herria Jamaika Clash diskoko kantuak birnahasturik baitakartza. Xabi Pery, Rob Smith, Neil Perch (Zion Train), Parasite, edota Blue&Red arduratu dira kantuak berrikusten. Lan oso konpletoa, beti bezala aurkezpen txukun batez lagunduta.


Igor Agirre: "Inauteri berezitasuna da txaranga, urtean zehar nazkatzen denak ere gustura hartzen du" - Arrosa\nTolosar peto-petoa omen da Tolosako inauterietako saiora batu zaigun lehen gonbidatua. Inauteriak hitza entzute hutsarekin odola dantzan jartzen zaion horietakoa. Mozorroak maite omen ditu, baina baita txaranga ere. Izan ere, zer lirateke Tolosako inauteriak txarangen musikarik gabe? Galdera horri eta gehiagori erantzun die Igor Agirrek.\nPosted in ZebrabideaTagged #igor agirre #inauteri #musika #portada #tolosa #txaranga\nIbai Julian: "Gure proiektua ez dago espazio batera mugatua, geure burua ahalduntzen segituko dugu"


Han eta hemen: Ura saldu?\nEuskal Herriko pesta eta ekitaldi gehienetan diru iturri nagusia ostatuarena izaten da. Hainbesteraino nun, antolatzerakoan (agian inkontzienteki), ostatuaz, bere zabaleraz, kokapenaz, txanda kopuruaz pentsatzen dela ematen baitu. Hainbat ekimen handien kasuan ongi behatuz, ostatua beti leku estrategiko, zentral, saihestezinean atxemanen da. Ekimen horien programa eta xedeetatik hara, etekinei begiratzean, ostatua da dudarik gabe diru gehien sarrarazten duena. Eta, zoriak zein diren, hainbat egiturentzat, ekitaldi antolaketa, kutsu kultural edo politikoa izanik ere, ihardokitzeko diru iturri potentzialaren ikuspegitik burutzen da.\nAlabaina, ekitaldi bati kulturala deritzaionean, ostatua zentrala eta gisa horretan tratatzea ez zait batere normala iduritzen eta nunbait zerbait salatzen du, irudimenetik hara: ostatuaren inguruetan, piska bat urrunago gertatzen dena ez ote litzateke aski interesgarria, jendea ber gisan erakartzeko eta diru etekin beretara heltzeko? Zergatik garatu diskurtso bat, aski intelektualisatua gisa batez, azkenean horditzea proposatzen bada eta horrek baizik ez badu arrakastarik?\nBatzuek erantzunen didate, beste garai batez ez nintzela azkenetarik eta oraindik ere noiztenka ez dutala ukatzen trago baten hartzea, fede txarrez ari naizela: alkolaren kontsumoa biziki banalisatua ikusten dut, ospakizun handietatik hasirik egunerokotasuneraino.\nHerrietako pestak, Herri urrats, Musikaren eguna, Nafarroaren eguna, hainbat parada dira barrari itzalturik egoteko, proiektu bat defendatzen den bitartean.\nEta hor beste duda bat sortzen zait. Zein irudi dute belaunaldi gazteagoek? Dena delako erakunde batek antolatu egun batera hurbiltzen direnean jendeak, proeiktu bat, egitura bat sustengatzearen alde eta kiskaltzeko eguzki erditan mozkortzen ikusten dituenean. Loturak laster batean egiten dira: egun hau « X »-ren alde da, jendea honera etortzen da « X »-ren alde eta ongi da, mozkortzen dira sustenguz, beraz mozkortzea ongi da.\nAlkolak eragiten dituen desmasia fisiko, psikologiko eta kolateralak begi bistakoak ez dituenak, hurbilagotik behatu beharko luke kontua eta alkola kontsumoak duen gorakada etengabeaz piska bat pentsatzea beharrezkoa da. Pobrearen heroina.\nZoritxarrez, hainbat egiturek beren diru iturrietatik saihestezina dute ostatuarena baina ez ote da eduki kulturalaren kaltetan? Ez ote dira gauza berak egiten ahal baina desberdinki? Indarra beste nunbait sartuz eta bide beretik sosaren biltzeko bide desberdin bat lortu? Hain behera al gira, garagarnoak jaustetik haratagoko zerbaitengatik ez hurbiltzeko?\nUraren saltzea irringarria omen da, jaten edo edaten ez den zerbaiten apustua egitea arriskutsua, ez aski segurra. Uda honetan, Baionako pestetan, elkarte tipi batek, karrika izkin batean, ur boteilak saldu ditu metro kubikoka, pesta giroan beste guziekin ibiliei eta berek dakitela zeren atxematera etorriak zirenei. Etenkina ordu arte ostatu arrunt batekin sekulan egin ez zutena izan omen zen.\nBeste zerbait proposatzea posiblea da.\nArgazkia: Alkohol City by Arthur40A


AHOLKU AZKARRA: PROBATU KREOI KOLOREKO LEHORREKO TAULETAN - ESTILOA\nEzabatzeko lehorreko taulak nahiko tresna erabilgarriak diren arren, arazo bat dugu - markatzaileak. Usaindunak, garestiak dira eta erraz galtzen dira sofako kuxinetan. Berri onak, denak batera uzteko eta horren ordez, argizariak erabil ditzakezu. Ez, benetan!\nBadira ideia hori harrapatu duten eta ideia zehatza eman nahiko luketen gurasoei produktu zehatzak merkaturatzen hasi diren enpresa batzuk. Harrapaketa bakarra da produktu berriek ez dutela ezer berririk, ontzi berriak baizik.\nEdozein pastel zaharrek funtzionatuko dute eta taula gainetik irristatu beharrean oholari eusteko duten gaitasuna goraipatzen dute, haurrek letrak errazago osatzen laguntzen baitute. Mikrofibrako oihal bat erabil dezakezu haien markak arbeletik kentzeko, baina batzuetan lehor ezabatzeko arbel garbigailu bat behar duzu.\nAholku bizkorra da zure erosketa zerrenda laburragoa izan dadin eta kolore berri bat ematen dizu gontzilen buztan muturrak erabiltzeko edo Idea Paint litroa jasotzeko.\nBa al duzu denbora aurrezteko aholkurik Ohdeedoh-rekin partekatzeko? Ziurtatu lerro bat bidaltzen digula eta jakinarazi iezaguzu!\nIrudia: Erosi.com , flickr-eko kidea _PaulS_ erabiltzeko baimena Creative Commons\nNola egin Nire Mail Slot Lapurreta Froga berria?\nZure etxean sartutako entxufe elektrikoak erabili beharko zenituzkeen 5 leku


Davraza Yatırım Engeli Kalktı - RayHaber\nHasieraTURKEYTurkiako Mediterraneoko kostaldea32 IspartaInbertsioa Davraza\n04 / 09 / 2015 Levent Ozen 32 Isparta, Turkiako Mediterraneoko kostaldea, GENERAL, TELPHER Davraaza Inbertsio Oztopoak Altxatutakoa yorumlar kapalı\nEngel Davraz Investment Development zen: bihurtu Turkiako ski udan estazioak garrantzitsuenetako bat da, ahalegin handia beste urrats garrantzitsua Davraz Mountain camp zentro ditu baztertu egingo da oparoa.\nKultura eta Turismo Ministerioak zonifikazio planaren aldaketak onartu ditu, Davraz eski-zentroan inbertsioaren oztopo handiena da. Davrazen 1 / 5000 eta 1 / 25000 berreraikitzeko planak onartu ziren, eski zentroan egindako aldaketak onartu eta inbertsioak bideratu zituzten. Davraz-ekin inbertitu nahi zutenek berreraikitzeko plana onartu arte itxaron behar zuten. Hemendik aurrera, sektore pribatua eta inbertsio publikoak Davraz eski-zentroan ireki ziren. Davrazek sektore pribatuetako hotel-eraikuntza plana duela jakin zen, baina Davraz-ek Kamp Gazte Camp Gazte Zentroa artık zergak izendatzeko beharrezkoak diren inbertsio publikoak egin daitezke. Davraz Ski Centre kiroldegia, igerilekua, oinez eta footing pista, eta gizarte eta kultur instalazioak eraikitzeko aurreikusita dago.\nSnow artifiziala 15 / 12 / 2009 Abenduaren amaieran, Isparta Davraz eski-zentroa, elur artifizialaren ondorioz elur artifizialak nahi izanez gero, eskualdean eskia egongo da. Izpartako gobernadorea Izzet Ercan, nahi den elurra lodiera ezin izan da lortu elurra makina elurra artifiziala skiers arreta erakartzeko izango da, esan zuen. Elkargaren lodiera 2 metroetara iristea espero dutela esanez, Ercanek esan du ez dela gorako elur-lodiera, 30 zentimetroko bigarren zatikakoaren gainetik iristen. Gainera, lehen telesaileko elurra, apur bat hiltzen zela ikusita, urtzen hasi zen. Elurra egiteko makina batekin lan egingo dugu, nahi duzun elurra lodiera lortzeko. Sirene Davraz hotelaren arac\nBidaiariei bidaiariei sartzea 26 / 02 / 2014 Bidaiariek Airlines Davraz aurkeztera: hegaldi Isparta-Istanbul jaulki 7 egun astean Turkish Airlines (THY), Skylife aldizkaria 1 Davraz Eski sustatzeko hegazkin guztietan eskainitako orria. Isparta Merkataritza Ganbera eta industria (ITSO) presidentea Şükrü Başdeğir finantzaketa, 7 egun aire denbora kentzea Davraz Eski THY Zuzendari Temel Kotil sarrera bategatik esan onartzen nahi dute. the hegaldi THY arautzen gaur 1300 hizkuntza Skylife aldizkaria Davraz Eski aurkeztu argitaratu hegazkin guztietan eguneroko etxeko 2 amaieran elkarrizketak adierazi Başdeğir finantziazio hori, esan burutzen den otsailaren kopuruaren aldizkariaren sarrera ...\nDavraza nazioarteko eski estazio helmuga 27 / 02 / 2015 Davraz nazioarteko eski helmuga: Erol presidenteak Abantailak Turkia Eski Federazioak Davraz Isparta eta herrialdera, "urre mina bat", esan zuen, "Hau ez da bakarrik Turkian, munduko eski-estazioak garrantzitsu bat bihur daiteke", esan zuen. Onura, Davraz Ski Centre bisitatua, agintariek informazioa jaso zuten instalazioei buruz. Abantailak duten hoteletan eskiatzen, AA erreportariak adierazpen batean esan zuen, esan Davraz Turkiako ospetsuren eski estazioak. Mendiaren forma eta instalazioak, zentroak ahalmen handia du onura erakusteko: "Lana egin behar da, noski. Federakundearen helburua da gure mendien estandarrak goratzea eta mundu mailako estandarrak ekartzea".\nTurkia Eski Federazioko presidentea abantailak, Study Davraz batean aurkitu 02 / 03 / 2015 Turkia Eski Federazioko lehendakaria, abantailak, Davraz In berrikuspena aurkitu: presidentea eta Independent Industrialarien 'eta Enpresaburuen Elkartea Turkia Eski Federazioak (MUSIAD) presidentea Erol onurak sortzailea, bisitatu Isparta MUSIAD Branch. Davraz Eski Center talde bat behaketa Turkia egiteko Isparta Eski Federazioko presidentea Erol Abantailak batetik, ikerketa Davraz Sirene Hotel MUSIAD Branch presidente Mustafa Selim Özkutlu jarraituz eta aurki MUSIAD kideekin proiektuei buruzko informazioa trukatzeko da. Fevzi Özdemir eta eski zentroko funtzionarioek ere parte hartu zuten bileran. Isparta Branch MUSIAD Davraz Eski bilera Turkia bisitatu ondoren ...\nElur ugari apirilean 06 / 04 / 2015 April Davraz hileko elurra ugaritasuna: elur sakonera Davraz Turkiako eski zentro garrantzitsuenetako bat ziren zentimetro 120 neurtuta. Isparta ekialdean, 2 bin 635 altuera Davraz eski-zentroa elurra ugalkortasunarekin bizi da udaberri hilabeteetan. Erdian, elur lodiera 120 zentimetrotan neurtzen dena, eskiatzaileek 13etik 6era eskiatzeko aukera izan zuten. Kirolariak eta eguneroko bisitariek denbora luzean pasatzen dute 2 mila altuera Hümbül Hill-ean, baina kirolariak mendi goiko aldean eski zituzten instalazio mekanikoen laguntzarekin.\nSöke tren geltokiaren zaharberritze lanak hasten dira\nMersinen garraio proiektuak eztabaidatzeko\nBidaiariei bidaiariei sartzea\nDavraza nazioarteko eski estazio helmuga\nElur ugari apirilean\nLanak Uludağn elurra altxatzen duenean hasten da\nLege berria exekutatu zen\nHaydarpaşatik irten zen azken trena\nAnatoliatik Europara egindako lehen trena


Guztia prest domekako festarako - Debagoiena - Goiena.eus\nEneko Azurmendi 2017-09-22 14:22\nIrailaren 24a gerturatzen ari da, eta Oñatiko Txantxiku Ikastolak azken xehetasunak lantzen ari da, Kilometroak 2017 jaialdirako. Plazako gunea, San Martineko gunea, Asentzioko gunea eta Berezaoko gunea. Guztiak prest daude domekako festaren erdigune bilakatzeko.\n"Gune danak muntatuta eta dena prest daukagu. Gu ez dakit oso prest gauden, inpresio apur bat ere egiten du. Baina ez, egia esan oso ondo doa dena", adierazi du Malen Ugartek, Kilometroak 2017ko koordinatzaileak.\nAzkeneko asteak gogorrak izan direla adierazi du Malen Ugarte Kilometroak 2017ko koordinatzaileak. Izan ere, azken prestaketak egin eta guztia behar bezala utzi beharraz gain, herritarren zalantzak ere ugaritu egin direla azaldu du. Hala ere, guztia kontrolpean dagoela nabarmendu du.\nUrte osoan zehar egindako lana domekan borobildu nahi du Txantxiku Ikastolak. "Egun bakarrerako, urte osoan ibili gara lanean. Luzea izan da, baina aldi berean motza. Baina oraingoz balorazioa positiboa da. Jende asko egon da lanean, asko lagundu digute, bai ikastolako komunitateak, baita herritarrek ere, eta oso pozik gaude alde horretatik. Ea domekan borobiltzerik daukagun urte guztian egindako lana", azpimarratu du Ugartek.\nBoluntario lanetan 1500 lagun ibiliko direla aurreikusten du Txantxiku Ikastolak, baina Ugartek azpimarratu du guztien beharra izango dutela jaia behar bezala ospatzeko, eta laguntza oro ongi etorria izango dela jakinarazi du.\nEgunari begira jarrita, hurbiltzeko deia egin du koordinatzaileak. "Egun polita igaroko dugu, beraz, jendea etor dadila. Egitarau osatu bat prestatu dugu, lau guneetan ia adin tarte guztiendako ekintzak egongo dira, ez musika bakarrik, antzerkia, artzain txakur txapelketa...Disfrutatzeko egun bat izango da eta jendea festara hurbildu dadin nahi dugu, festara eta ondo pasatzera".\nAzkenik, trafikoari zuzendutako dei bat ere egin gura izan dute Txantxiku Ikastolatik. "Jende asko arduratuta dago trafiko kontuarengatik. Izan ere, Udana itxi egingo da eta trafiko guztia San Prudentziotik bideratuko da. Beraz, jendeari autobusez etortzeko gonbita egiten diogu, izan ere, lineako autobusak indartu egingo dira. Kotxeendako aparkalekuak ere jarri dira. Eta bailarako herritarrei esan, ahal badute, bizikletan etortzeko, bidegorriak ia Oñati erdigunera arte daudelako. Eguraldi ona dator, beraz, plan bikaina izan daiteke paseotxo bat emanez, bizikletan hurbiltzea", bukatu du Ugartek.


"Bideo-jokoak eta Komunikaldiak" - - Goiena.eus\nAitziber Azkondo Zaitegi\n"Bideo-jokoak eta Komunikaldiak"\nAitziber Azkondo Zaitegi 2012-03-04 01:00\nBideo-jokoak Euskal Herrian da aurten, besteak beste, Huhezi...\n... Mondragon Unibertsitateko Humanitate eta Hezkuntza Zientzien Fakultateak erabiliko duen gaia Komunikaldien jardunaldia jorratzeko. Duela aste batzuk, jardunaldia aitzakia hartuta, erreportajea argitaratu zuen GOIENAk, eta bertan bideo-jokoen sektorea sektore produktibo indartsua izatearen arrazoiak aipatu ziren. Sektore berria, gaztea, teknologikoki puntakoa, berrikuntza dakarrena eta ikerketa bultzatzen duena da, eta bidez batez, hainbat sektoreetan aplikagarria dena, besteak beste, hezkuntzan, industrian, hedabideetan...\nBizkai aldean dagoeneko jabetu dira sektore honek eragin ditzakeEn onurez eta azken urteetan antolatu dituzte hainbat jaialdi, ekimen eta azken zutabean aipatu nuen bezala, sektorean oinarrituriko unibertsitate ikasketak abian dira duela bi urte.\nKomunikaldiak izan daitezela gure ibarrean eta, bide batez, Gipuzkoa osora industria honen garrantzia zabaldu eta hainbat ekimenen abiagune izan dadila. Gauzatu eta jardunean diren proiektuen ordezkariak bertan arituko dira, besteak beste, nazioarteko kasu praktikoez. Ea ba, abaguneaz baliatzen garen, aukera aparta da!


Adingabeko bati kontu bat irekitzea | Consumer\nAdingabeko bati kontu bat irekitzea\nHaurren IFZ edo NANa ezinbestekoa da eragiketa hau egiteko\nGurasoek, osaba-izebek eta aitona-amonek opari ugari egiten dizkiete jaioberriei, eta, opari horien artean, kontu korronte bat irekitzen dute, haurrak hazten denean dirua aurrez dezan. Batzuetan, aldian behin, senitarteko horiek ekarpenak egiten dituzte saldoa handitu dadin. Halaber, ohikoa da haur zaharrenek libreta bat izatea beren aurrezkiak sartzeko. Nerabezaroan, produktu horiek beharrezkoak izan daitezke beketatik datorren dirua gordetzeko, ordaindutako lan txikiak egiteko edo etorkizunean balio handiko gutiziaren bat eskuratzeko. Adin bakoitzerako produktu dibertsifikatuak dira, normalean komisiorik ez dutenak, errentagarritasunen bat dutenak, baina ez oso handia, eta gazteenak opari gisa hartzen dituzte.\nHaurraren NAN edo IFZ, ezinbestekoa kontua irekitzeko.\nAdin txikiko baten izenean kontu korronte bat irekitzeko, NANa izan behar du. Haur askok ez dute dokumentu hori, 14 urte bete dituztenentzat bakarrik baita derrigorrezkoa. Ez badute eta gurasoek aurrezki-libreta kontratatu nahi badute, bi aukera dituzte: NANa egitea edo behin-behineko IFZ bat eskatzea Zerga Agentzian.\nNANa kudeatzeko, aldez aurretik hitzordua eskatu behar dute, eta, ondoren, komisariara joan behar dute, haurrarekin batera, errolda-ziurtagiria, jaiotzarena eta txartel-argazki bat, eta tasak ordaindu. Nortasun agiria ez egitea nahiago badute, adingabearen behin-behineko IFZ eskatu behar dute, NIF-K izenekoa, behin betikotik bereizten den letra. Hori lortzeko, beharrezkoa da dagokion Ogasun Bulegora joatea eta aitaren, amaren edo tutorearen NANa, familia-liburuaren fotokopia edo adingabearen ordezkaritza egiaztatzen duen agiri judiziala eta Zerga Agentziak ematen duen 030 eredua aurkeztea.\nEntitateak egin ditzake kudeaketak, haurrak IFZ eskura dezan eta kontua ireki dadin\nNolanahi ere, eskatzen ez badu eta haurraren izenean banku-produkturik badela antzematen bada, Ogasunak ofizioz eman diezaioke alta zerga-obligaziodunen zentsuan, eta dagokion identifikazio fiskaleko zenbakia eman diezaioke.\nDuela urte batzuk, ez zen ezinbestekoa adingabeen NANa ekartzea aurrezki-libreta bat irekitzeko, baina 1065/2007 Errege Dekretuak araudia aldatu zuen titularrak haurrak ziren kontuen bidez iruzur fiskala oztopatzeko.\nGurasoentzat erosoagoa den beste aukera bat da haurrak dokumentazio hori eskuratzeko kudeaketak egitea. Produktua kontratatu nahi duten sukurtsalera joan behar dute gurasoek, eta NANa eta familia-liburua eraman.\nKontua legezko tutoreak irekitzen badu —ordezkari gisa ere arituko da—, harremana frogatzen duen epai judiziala aurkeztu behar du. Bulegoan beharrezko tramiteak eginen dituzte haurrak behin-behineko IFZ lor dezan. Irekitzen direnean, langileek beren semearen identifikazio fiskaleko zenbakia emanen diete gurasoei.\nHaurrei bakarrik zuzendutako produktuen kasuan, haurra izaten da sarritan titular bakarra, eta gurasoak -edo bietako bat bakarra- legezko ordezkari. Askotan, dirua eskuratzeko ahalmena duten bakarrak dira. Adingabeak kontu korrontean eragiketak egiten baditu, aitaren, amaren edo tutorearen sinadurarekin bat egitea ere itundu daiteke.\nAurrezki-kontuaren etekina lortzen duten adingabeak PFEZren zergaduntzat hartuko dira.\nKontua 18 urte bete ez dituen gazte batena bada, normalean berak erabiltzen ditu funtsak. Titularra adinez nagusi denean edo emantzipatzen denean, gurasoak ordezkari izateari utziko diote.\nTitular adingabeak, gordailua irekitzen edo haren etekina ateratzen duten unetik, PFEZren zergaduntzat hartuko dira. Jasotzen ahal dituzten interesei helduen atxikipen bera aplikatzen zaie, %19.\nHaurra Errenta Aitorpenean sartzen dutenek gogoratu behar dute ez dela bidezkoa izanen ondorengo ahaide bakoitzeko gutxienekoa aplikatzea, adingabeak 1.800 eurotik gorako errentako aitorpena aurkezten badu. Baterako kontratuetan, haurrek lortutako errentak integratu behar dira, familia unitatea osatzen duten neurrian.\nAdingabeentzako kontuen ezaugarriak\nHaurrentzako produktuek ez dute kudeaketa edo mantentze gasturik, kontuaren saldoa edozein dela ere. Hori abantaila bat da helduei zuzendutakoen aldean; izan ere, bankuak bezero berriak nahi ditu, eta, diru gutxi izan arren, etorkizunean erakundearen erabiltzaile izan daitezke. Beste zerbitzu batzuengatik ere ez dute komisiorik kobratzen, hala nola gurasoen kontutik dirua aldizka pasatzea.\nHaurrentzako produktuek ez dute kudeaketa edo mantentze gasturik\nIrekitzeko unean, erakundeek opari batzuk eskaintzen dizkiete titularrei, hala nola, peluxeak, erlojuak, pintura-maletatxoa, linternak, kromo-albumak… Balio gutxiko opariak, gehienetan, baina txikienei ilusioa egiten dietenak. Beste batzuetan, haurrak zaharragoak direnean, adinari dagozkion beste opari batzuk lor ditzakete, hala nola MP3 edo bideojokoak.\nAurrezkia bultzatzeko, entitateek saldoaren gehikuntza saritzen dute. Adin txikikoei interesatzen zaizkien artikuluak zozketatzen dituzte, hala nola kontsolak, musika-erreproduzitzaileak, kontzertuetarako edo jolas-parkeetarako sarrerak. Beste banku batzuek hobari-sistema bat dute. Horren bidez, dirusarrerak egin ahala edo saldo jakin bati eusten bazaio, titularrek puntuak jasotzen dituzte, eta ondoren, katalogo batean agertzen diren produktuekin truka ditzakete puntuak.\nOhikoa da haur eta gazteentzako produktu espezifikoak direnez, dena bere arreta erakartzeko pentsatuta egotea, funtzionamendutik diseinura arte. Libretak edo txartelak kolore deigarriak dituzte, marrazki erakargarriak, askotan bankuaren logoaren bertsioak. Nerabeek produktu alternatiboak dituzte, zahar-itxura emateko.\nOpariak ematen dituzten libretek lagundu egiten dute aurrezkia aisialdiko gauzatzat hartzen\nKontu batzuek txartelak lotzeko aukera ematen dute, baina guztiek ez dute helduek bezala funtzionatzen. Kasu batzuetan, aukera ematen dute haurrek saldoa kontsultatzeko eta mugimenduak eta diru-sarrerak egiteko, baina txikienei zuzendutakoek ez dute dirurik ateratzen uzten. 14 urtetik gorakoentzat direnek aukera hori eman dezakete. Kreditu-txartela, zordunketa-txartela eta baita aurrez ordaintzekoa ere inoiz erabiltzen ez duten arren, gazteek erosketak egin, Internet bidez ordaindu edo kutxazain automatiko batetik dirua atera dezakete. Horrela, bezero nerabeari askatasun handiagoa ematen diote aurrezkiak kudeatzeko edo dirua izateko, une jakin batean behar badute.\nOpariez, zozketez eta sariez gain, kontuan hartu behar da libreta horien errentagarritasuna, oro har ez baita oso handia. Erakunde batzuetan, eskaintzen duten interes-tasa nulua da, hau da, %0ko UTBa. Beste kasu batzuetan, %0,25 eta %1 bitartekoa izaten da, aukeratutako bankuaren eta haurrak gordailuan duen saldoaren arabera. Kopurua oso txikia bada, korritua txikiagoa da, eta baliogabea ere bai. Baina badira errentagarritasun handiagoa duten kontuak ere, %1,5ekoa, titularrak ingresatuta duen saldoa baloratu gabe.\nErakunde batzuek, libreta bat kontratatzean, adingabearen onuraduna den beste zerbitzu-mota bat kontratatzeko aukera ematen dute, adibidez, ikasteko aseguruak edo gurasoen heriotza estaltzen duten polizak.\nZer kontu komeni den\nKontua ireki aurretik, adingabearen senideek beren egoera pertsonaletara egokitzen den produktu bat bilatu behar dute. Haurraren adinaren, diruari eutsi nahi dioten denboraren, sartutako zenbatekoaren edo eman nahi dioten erabileraren arabera, entitate bat edo bestea aukeratu ahal izango dute.\nGurasoek edo aitona-amonek aurrezkia ludiko bihurtu nahi badute, eta haurra bere dirua administratzen ohitzen badute, duen balioa eta nola erabiltzen den jakiten badute, ez da alferrikakoa izango trukean opariak emango dituen kontu bat kontratatzea. Horrela, haurrek ordainsari gisa edo beren urtebetetzeetan lortzen dituzten diru-sarrera txikien erabilera arduratsua sustatzen da. Helburu bat dutenez kontzertu baterako edo opari baterako sarrera lortzea, ahalegin handiagoa egiten dute eta hori lortzea zaila dela konturatzen dira.\nAldiz, dirua haztea bilatzen denean, hobe da libretaren errentagarritasunari erreparatzea oparian eta puntuetan geratzea baino. Aukera hau ematen da sartzen den kantitatea oso handia bada. Kasu horietan, agian, adingabeentzako produktu espezifikoak ez dira egokienak, eta hobe da interes handiagoko beste batzuk kontratatzea. Kasu horretan, ez da komeni haurraren nahiak bere gain hartzea. Gordailua irekita izateagatik lortuko duzun diruarekin hainbat jostailu erosi ahal izango dituzula azalduko zaizu, oparituko dizutena bezalakoak.\nAdin txikiko gazteentzat, erabilgarria da kontu bat izatea beren lehen lanen dirua sartzeko; izan ere, diru hori itsulapikoan gordeko balute baino erantzukizun handiagoa ematen die.\nInteresgarria izan daiteke libreta hau kudeatzea eta autonomia pixka bat izatea dirua ateratzeko, erosketak eta bidaiak ordaintzeko edo gidabaimena eskuratzeko dirua aurrezteko. Ordainketa txikiak egiteko zordunketa-txartela izatea ere praktikoa da, baina erabaki hori gurasoek neurtu behar dute, adingabearen heldutasunaren arabera. Pizgarriak dituzte, hala nola artikuluen zozketa edo ikuskizunetarako sarreren deskontua, eta, horregatik, dirua aurrezten da.\naurrezki banku haurrak kontu menores-eu NAN


Tartalo eta bi anaiak - Amaroatxo\nTartalo eta bi anaiak\nBerehala, atzetik artalde bat sartu zen, eta, haiekin artzaina, begi bakarreko gizon handi bat. Sartu ahala, harri handi batekin itxi zuen sarrera, eta berehalaxe konturatu zen bi anaiak barruan zeudela. Orduan, Tartalok esan zien anaietan nagusiena jango zuela afaltzeko, eta gaztea hurrengo egunerako utziko zuela.\nHorrela, bada, sartu zion burruntzia anaia zaharrenari, erre zuen sutan, eta jan egin zuen. Betekadaren ondoren, lurrean etzanda, zerraldo gelditu omen zen lotan.\nGoizean, ateko harritzarra kendu, eta irteeran kokatu zen hanka zabalik. Ardiei banan-banan haien izenez deitu, eta hanka tartetik ardiak kanporatzen hasi zen, anaia gaztea harrapatzeko asmotan. Gazteak, ardi larru bat bizkarrean zuela, lau hankatan, beste ardiekin batera, kanpora ihes egin zuen artzainaren hanka tartetik. Tartalok igarri egin zuen, eta, gaztearen hanka hotsa jarraituz, haren atzetik abiatu zen lasterka. Gazteak, osin batera jauzi egin, eta alde egin zion igerian. Tartalok igerian jakin ez, eta putzu sakonean ito omen zen.


editore gonbidatua: judas arrieta 2005ean Txinara joatea erabaki nuenean, jendeak ero bat nintzela uste zuen; orain, askori balentria bat iruditzen zaio erabaki hura, eta aitzindari bat, bi potro dituen tipo bat naizela\nuste du. Zazpi urte igaro dira, eta arrazoi dutela uste dut. Ero bat naiz. Ero zoriontsu bat.\nTxina herrialde liluragarria da. Jendeak definitzeko eskatzen dit, hemen gertatzen denaz hitz egiteko eskatzen didate… Eta nik esaten diet badirela 500 euroko hegaldiak eta egin dezatela haiek ere erokeria bat. Txina kaos bat da, eta, hala ere, gauzek funtzionatzen dute; “far east” da, “izenik gabeko hiriaren legendan” bezala, aukeren eremua, egon beharreko lekua; bertan eroriz gero, ez zara sekula berriro altxatuko. Eta berdin dio zure bizitza erraza edo gogorra den, zeren eta txinatarrei kantatzea gustatzen baitzaie, eta bizitza musikal bat da. Txinatarrak gomaz eginda daude, malguak dira, ez dira inoiz hausten. Beijing bezalako hiri batean bizitzeko oso aproposa da superbotere hori.\nNire bizitza Beijinen aztoragarria da, ez nago inoiz geldirik, beti nabil mila gauza egiten. Urte hauetan era askotako lanak egin ditut: telebista saioak, erakusketak galerietan, museoetan eta klubetan, aktore lanak telesailetan, kazetarientzako lanak, elkarrizketak\nmusikari, artista, modelo, zinegile eta abarrei, enbaxadekin eta hainbat instituziorekin lan egin dut kultur ekitaldiak antolatzen…baina beti dut sentsazio bera: inork ez didala kasurik egiten. Beijingek 20 milioitik gora biztanle izango dituelako izango da. Eta, egia esan, txinatarrentzat nire moduko kanpotarrak inurri baten puzkarraren modukoak dira. Ez naute\nherrialdetik botatzen emakume txinatar batekin ezkonduta eta zoriontsu bizi naizelako, eta\nongi portatzen naizelako, nire jaioterrian\nportatzen ez naizen moduan.\nAldizkarian azaltzen diren gehienak, artistak, ilustratzaileak, diseinatzaileak, komikigileak,\nidazleak, arte kritikariak, musikariak eta miresten dudan jendea dira, nire lagunak (maite\nzaituztet!). Beijingeko eszena alternatiboan mugitzen den jendea da, ez “cool” edo interesgarriena delako, baizik eta hori delako egokitu zaien eremua. Urte batzuk barru goi mailan izango dira, eta ez kontaktuengatik edo aitapontekoengatik, baizik eta oso onak direlako.\nAldizkarian jorratu ditugun gaiak ere gertukoak izan dira, bitxikeriak, eta Txinan izandako\nesperientzietan oinarritutakoak. Herrialde honetaz ematen den irudi estereotipatuarekin\ninolako zerikusirik ez duena.\nAmaitzeko, nire sekreturik ezkutuena kontatuko dizuet. Txinan zoriontsu jarraitzeko arrazoi\nnagusia. Etxera itzultzen naizen aldioro, sofan eseri, telebista jarri, eta beti jartzen dute\nKung fu pelikula bat! YEAHHHHHH!!!!


Urraulgoiti - Wikipedia, entziklopedia askea.\nUrraulgoiti ([ura.ulɣoiti]) Nafarroako ipar-ekialdean dagoen udalerria eta ibarra da, Zangozako merinerrian kokaturik. 151 biztanle zituen 2014. urteko erroldaren arabera.\nJuan Francisco Irigibel Iturri\n42°45′33″N 1°15′16″W / 42.759166666667°N 1.2544444444444°W / 42.759166666667; -1.254444444444442°45′33″N 1°15′16″W / 42.759166666667°N 1.2544444444444°W / 42.759166666667; -1.2544444444444\n45 km (Iruñetik)\n137 (2020: 4)\n% 75 (2011)\n% 7,12 (2013)\n% 3,47 (2010)\nXIII. mendea baino lehen\n1.3 Estazio meteorologikoa\n3.1 Udal hauteskundeak\nSanta Fe monasterioaren klaustroaren ikuspegia.\nUrraulgoiti Nafarroa ekialdean dago, Nafarroako hiriburutik 45 kilometrora. Herrira heltzeko NA-150 errepidean hasten den bigarren mailako beste errepide bat hartu behar da.\nUrraulgoitik, Abaurregaina eta Abaurrepearekin egiten du muga iparraldean, Sartze, Galoze eta Nabaskozerekin ekialdean, Artzibar eta Longidarekin mendebaldean, eta Urraulbeiti eta Erromantzatuarekin hegoaldean.\nErlieberaren desberdintasunak direla eta, Urraulgoitin bi klima desberdintzen dira, batetik hegoaldeko klima azpimediterraniarra, eta bestetik iparraldeko klima azpiozeanikoa. Iparraldean izaten diren prezipitazio ugariagoak direla eta (batez beste 1.400mm edo gehiago urtero), pagadi ugari daude. Bien bitartean, hegoaldean, urtero 900mm jausten direlarik, pinu basatia da espezierik ohikoena. Urteko batez besteko tenperatura 8 eta 12 gradu bitartekoa da.\nZuhaitzen artean espezierik ugariena birlandaturiko (Austriatik ekarri zituzten XVIII. mendearen amaieran) pinu lariziarrak dira, guztira 591 hektarea hartuz.\nUrraulgoitiko Eparotz kontzejuan, itsasoaren mailatik 608 metrora, Nafarroako gobernuak 1974ean jarritako estazio meteorologikoa dago.\nHerri hauek osatzen dute: Adoain, Aietxu, Elkoatz, Eparotz, Ezkanitz, Gindano, Imirizaldu, Irurozki (udaletxea), Lareki, Ongotz, Ozkoidi eta Zabaltza. Etxaguneak ere badaude: Arieltz, Aristu, Jakoisti, Larraun eta Santafe basilika, non, oroitzapen guztien arabera, udalak bilerak egin dituen. Lehen, gainera, herri gehiago zeuden, egun hustuak: Aikoa, Aizkurgi, Arangozki, Artanga, Artesano, Zerrenkano, Egillor, Larrain, Lete, Narbarze, Raxa eta Sastoia edo Iriberritxipi.\n2008ko erroldaren arabera, Espainiaz kanpoko bi etorkin bizi ziren herrian, biztanleriaren %1,21a (Nafarroako batezbestekoaren azpitik).\n2007an Urraulgoitiko alkate kargurako Aldasur (izen osoa: Agrupación Electoral Aldasur, AEA) herri ekimeneko Joaquina Garijo Napal aukeratu zuten alkate; bere taldeak udaleko bost ordezkarietatik lau lortu zituen. Baliogabeko botoak bi izan ziren (emandako boto guztien %1,47) eta boto zuri bakarra izan zen (%0,75). Abstentzioa %17,58koa izan zen.\nUrraulgoitiko Udala (2007)\nAlderdia Botoak Aukeratua?\nJoaquina Garijo Napal (AEA) 84 Bai\nIgnacio Indurain Bañez (AEA) 83 Bai\nMaria Rosario Larrea Leotz (AEA) 80 Bai\nMaria Teresa Erredin Aietxu (AEA) 68 Bai\nEduardo Migueliz Bizkai (AESFUA) 55 Bai\n2011ko udal hauteskundeetan ere bi zerrenda aurkeztu ziren baina udalbatzan aldaketa suertatu zen: Aldasurrek bi zinegotzi lortzen zituen bitartean, Agrupación Independiente Urraúl Alto (AIUA) izenekoak beste hirurak erdietsi zituen.\n2007-2011 Joaquina Garijo Napal Aldasur\n2011-2015 Juan Francisco Irigibel Iturri AIUA\nHELBIDEA: San Adrian kalea, z/g (Irurozki kontzejua)\nNafarroako gobernuak onartutako Euskararen Foru Legearen arabera Urraulgoiti eremu ez-euskalduneko udalerria da, eta hori dela eta, hizkuntza ofizial bakarra gaztelania da. 2001eko erroldaren arabera, herritarren %3,66k zekien euskaraz hitzegiten.\nBaratzagaitzeko Santa Fe monasterioa\nSanta Feko garaia\n↑ Aldaxur (ikus Euskaltzaindiaren izendegia) eskualdeko mendi baten izena da.\n↑ Zerrendak Nafarroako Aldizkari ofizialean.\n↑ Urraulgoiti[Betiko hautsitako esteka] Nafarroako Udal eta Kontzejuen Federazioaren webgunean.\n(Gaztelaniaz) Urraulgoitiri buruzko informazioa Nafarroako gobernuaren webgunean.\nSan Andres kalearen ikuspegia Google Street View-n.\nMultimedia: Urraúl Alto\nLiburuak: Euskal Herriko bidaia-gida/Herriz herri/Urraulgoiti\nAzken aldaketa 28 martxoa 2021(e)an, 14:34(e)tan\nOrriaren azken aldaketa: 28 martxoa 2021, 14:34.


EH Bilduk ostiraleko osoko bilkuran eskatuko du Gasteizko Udalak konpromisoa har dezala bizikleta-azpiegituren plan bat egin eta gauzatzeko, udalerriak sare funtzional bat izan dezan, nahikoa eta bizikletaz egiten diren joan-etorrien premietara egokitua. Amancay Villalba EH Bilduko zinegotziaren ustez, "ezinbestekoa" da txirrindularien segurtasuna bermatzeko neurriak hartzea, "planak bizikleta azpiegituren sare nagusiak eta bigarren mailakoak sendotu, hobetu eta handitzeko balio behar du, gehienez ere 4 urteko epean. Eta hala izan dadin, ekintza zehatzak eta urte anitzeko kronograma xehatu bat izan behar ditugu, akordioa ikuskatu ahal izateko".\nEra berean, EH Bilduk uste du plan horrek aukera eman behar duela eguneroko joan-etorriak bizikleta-sarean zehar egiteko, hala nola ikastetxeetara, lantokietara, gizarte-etxeetara, osasun-zentroetara edo parkeetara joateko, eta, aldi berean, hiriko erdigunea eta hirigunea zeharkatzeko ibilbide seguruak egiteko. Ildo beretik, planak egungo bizikleta-sare osoaren mantentze zuzena eta jarraitua egitea eskatzen du.\nVillalba zinegotziak adierazi duenez, gaur aurkeztu duen mozioaren bidez, plan horrek finantziazio nahikoa izatea eskatuko dio osoko bilkurari, datozen 4 urteetako aurrekontuetako konpromiso-kredituetan islatuko dena.\n2007. urtean, Gasteizek mugikortasun iraunkorraren aldeko herritar-ituna sinatu zuen. Akordio hori hiriko mugikortasuna eta espazio publikoa definitzeko esparru eta ibilbide-orri gisa erabili zen, eta gaur egun indarrean dagoen Mugikortasun Iraunkorraren eta Espazio Publikoaren Planaren definizioarekin amaitu zen. "Ezartzen duen hierarkia modalak bigarren lekua ematen dio bizikletari, oinezkoaren atzetik. Hala ere, gaur da eguna Gasteizen garraio-azpiegituren azaleraren %3,2a da soilik bizikletentzat. Kopuru hori ez da nahikoa", adierazi du EH Bilduko zinegotziak.\nAzken hilabeteetan, Gasteizko mugikortasunari buruzko eztabaida bizia izan ondoren, gobernu-taldeak mugikortasun-ordenantzaren proposamena erretiratu behar izan du, horren inguruko adostasunik ez dagoelako. Egoera horrek agerian utzi du, alde batetik, proposamenak ez zituela betetzen egungo mugikortasun-beharrak (pandemiak sortutako egoera areagotuta), eta, bestetik, beharrezkoa dela lanean jarraitzea bizikleta bidezko mugikortasuna hobetzeko. "EH Bildutik askotan errepikatu dugu mugikortasun iraunkor, osasungarri eta seguru baten aldeko apustua", zehaztu du Villalbak. Egia esan, mugikortasunari buruzko eztabaidan, inplikatutako eragile guztiek berretsi dute ibilgailu bakoitzarentzat bereizitako espazio bakoitza beharrezkoa dela, espaloia oinezkoei utzita.\nHorregatik guztiagatik, EH Bilduren ustez, bizikletaren eta txirrindularien aldeko konpromiso sendo eta errealak mahai gainean jartzeko unea iritsi da, bizikletak hirian presentzia handiagoa izan dezakeelako eta espazio seguruak izan ditzakeelako.


Iurretako Udala - Oinezkoen ibilbide irisgarria Kultur Etxetik Iurretako eskola-eremuraino\nOinezkoen ibilbide irisgarria Kultur Etxetik Iurretako eskola-eremuraino\nIurretako Udalak Kultur Etxetik udalerriko eskola-eremura iristeko oinezkoentzako ibilbidea onartu du. Proiektuak aurreikusten du oinezkoentzako bide irisgarri bat egitea kulturetxea eta eskola-eremua lotzen dituzten egungo eskaileren ondoan, horien artean Haurreskola.\nUne honetan desnibel handia dago bi eremuen artean, eta orain eskailerekin konpontzen da. Hori dela eta, garrantzitsua da arrapala hori sigi-sagan egitea, 133 metro ingurukoa eta % 6ko malda duena. Bide hori hormigoi inprimatuzkoa izango da, eta dagokion argiteria izango du.\nHorrela, hirigunetik hurbilen dagoen eremutik eskola-eremurako irisgarritasuna hobetuko da; izan ere, frontoiaren inguruko beste sarrera baino erabiliagoa da.\nHorrez guztiaz gain, zuhaiztiak eta eserlekuak jarri nahi dira ibilbidean. Horretarako, landareztatu eta dozena bat zuhaitz landatuko dira trazaduraren arteko ezpondan. Era berean, arrapalen artean, lurra legarrezko oinezkoen trazadurekin ere egokitzen da. Hori guztia, irisgarritasuna hobetzeaz gain, paisaia-efektu positiboa lortzeko ingurunean.\nProiektua egiteko, Udalak 2.500 m2 inguruko lurzorua eduki behar izan du desjabetzearen bidetik, 30.000 euroko kostuarekin.\nObra udaberrian egin nahi zen, baina atzeratu egin da COVID-19ren pandemiaren ondorioz, eta urrian hastea aurreikusten da, gutxi gorabehera hiru hilabeteko iraupenarekin eta 160.000 euroko inbertsioarekin.\nPlanoa (PDF 783KB)


Horrela geratu zen harrapaketaren egilearen autoa. Argazkia: Iruñeko Udaltzaingoa\nKartzelara bidali dute Iruñean auto istripu batean gizon bat erail zuen gidaria\n32 urteko gizonezko bat hil da Iruñean auto batek harrapatuta\nIruñeko Zigor arloko 2. epaitegiak bost urte eta zortzi hilabeteko kartzela zigorra ezarri dio maiatzean hiriburuko Baiona etorbidean autoarekin harrapatuta gizon bat hil zuen gidariari, Diario de Navarra eta Diario de Noticias de Navarra egunkariek gaur jakinarazi dutenez.\nZigortua, 26 urteko gizasemea, kartzelan zegoen gertakari lazgarria jazo zenetik. Epaiketan, egindakoa aitortu zuen eta barkamena eskatu zion hildakoaren familiari. Guztira, hiru delitu egotzi dizkiote: zuhurtziagabekeria larriagatik giza hilketa eragitea, ausarkeriaz gidatzea eta istripuaren lekutik alde egitea.\nHarrapaketa maiatzaren 28ko goizaldean jazo zen, Iruñeko Donibane auzoan. Biktima, 32 urteko gizona, Martin Azpilcueta kalearen parean oinezkoen pasabidea gurutzatzen ari zen, autoak semaforoa gorrian pasatu eta aurretik eraman zuenean. Harrapaketaren lekutik 80 metrora agertu zen gizonaren gorpua (bertan hil zen).\nGidariak ez zuen autoa gelditu eta ihes egin zuen. Handik gutxira atxilotu zuten, Arga ibaiaren parean, hanka egin nahian.\nBiktimaren familiak bederatzi urteko kartzela zigorra eskatzen zuen, eta Fiskaltzak, zazpi eta erdikoa. Azkenean, defentsak galdegindako bi aringarri hartu ditu kontuan epaitegiak. Batetik, sortutako kaltea konpontzeko aringarria, zigortuak 10.000 euro ordaindu baitizkie jada biktimaren senitartekoei, eta beste 7.000 euroko kalte-ordainari egin beharko dio aurre, eragindako minagatik. Bigarren aringarria edanda eta drogen eraginpean egotea da; izan ere, positibo eman zuen alkohola eta drogak detektatzeko proban (kokaina eta MDMA kontsumitu zituen).


ASIERA: Ipui guziena... (Doiñua: «Bonbolontena, ene laztana...», gora ta azpipe...)\nIXTUNAK: Ba omen zan, ba, nunbaiten... Nun ote zan?... Naparroa'ko mendi goietako basoren batean, noski... Beste asko bezela, azeri bat bizi omen zan... Bizi ba-zan, ezpazan, gure kontua alako goiz batean asi zan... Azeri jauna, bere kabian lo zegoen, bere ezur-aragiak atsedenari ematen. Egun argiak begietan jo zuanean, orra! (Arrausi luzea entzun bedi...)\nEsnatu da gure azeria, ta aoa kanabete zabalduaz, arrausi luzea egin du. Ondoren, bere burua pilosopo aizez bete ta esan du:\nAZERIAK: Arrausi onek, zalantzarik gabe auxe esaten dit: gaur zorioneko izango naizela. (Musika jostaria gora ta bera...)\nIZTUNAK: Nagiak astindu zituanean, kabitik atera zan alai. Basoa txori kantaz soiñu bizitan zegoen... Bereala janari billa joan zan basoan barrena... Etzuan bide luzerik egin bearrik izan. Aren sudurren usnarra, urruti iristen bai-zan. An du begien aurrean, koipez betetako maskuri bat, puxika bat. Gure pilosopoak berriro itzegin zion bere buruari, esanaz:\nAZERIAK: Nere goizeko arrausi arek zoriona zekarkidala, uste izan diat, baiña koipe pillo au artzen ba-det, egun guzirako tokoloa egingo zaidak nere urdaillean... Noan aurrera, ta gauza oberik arkituko al-diagu! (Doiñua bideko ibilliari laguntzekoa... gora ta bera...)\nIXTUNAK: Esan bezela, an dijoa tipi-tapa, tipi-tapa, basoan aurrera. Ta alako batean, orra nun jartzen zaizkion begien aurrean, zerri-ama ta onen zazpi-zortzi bat zerrikume guri-guriak. Aoa txistuz bete zitzaion, bazkari aren aurrean, eta luzatu gabe zerri-amari diotsa:\nAZERIAK: Egun on, zerri-ama! Ume ederrak dituzu nere gosea asetzeko. Jaiki naizenetik, orrelakotxe zerbaiten amesetan nenbillen, eta nere zorionerako Jaunak nere bidean ipiñi zaitu, iñolaz ere. (Soiñua bizi-bizi ta larri gora ta bera...)\nIZTUNAK: Urde zorigabea, bere umeen azkena ikusi ta zerbait asmatu bearrean arkitu zan:\nZERRIAK: Egun on, azeri jauna. Nere umeak zuretzat onen aukeran etortzeak, poz aundia ematen dit; baiña kontura zaitez, eztitut garbitzera eraman, eta dauden bezela, zikin eta narras, eztaude iñork jateko. Zaude pixka batean, eta or bertan degun potzura eramango ditut garbi-garbi eginda jan ditzazun. Orrela askoz obeto sartuko dira zure esteetan.\nAZERIAK: Ongi da. Goazen osin ortara, ta lenbailen nere gosaria egiteko pozetan nago. (Musika, zineko marrazki bizietan jotzen dan oietakoa...)\nIZTUNAK: Potzu ertzera eldu ziraneko, azeria zerrikumeak banan-banan garbitzen asi zan. Bitartean, zerri-ama etzegoen lo. Joaten zaio atzetik azeriari, ta bultz egiten dio muturrez eta an dijoa gure azeri gosea putzu ondora. (Azeria uretara erortzen entzun bedi... Gero, zerrien zalaparta bizia ta kurrinkak igesi...)\nEne, ba! Gure zerri-amak bere ume-taldea artu ta igesari eman zion, azeria putzuan itotzeko zorian utzita... Andik atera zanerako, zerriak urruti ziran azeriaren agiñetatik. Au, ao bete ortzekin an gelditu zan bere gosea ase eziñik. Uretan blai eginda, berekiko onela esan zuan:\nAZERIAK: Merezia artu diat. Nork egin nau ni zerrikumeen garbitzaille? Berriketarik gabe ito ba-nitu, besterik nian gaurko gosaria!... Baiña, tira... oraindik egun luzea zeukeat aurretik eta urrengoan erneago ibilliko nauk. Noan aurrera! (Musika bideko joanari laguntzen... gora ta bera... tinka-tinka...)\nIXTUNAK: Azeriak bere gosea ixiltzearren, eman zion kantatzeari:\nLabiru, labiru len, labiru, labiru len.\nLabiru, labirulena, labiru, labiru len.\nIZTUNAK: Orrela kontuak, bideak gora, bideak bera, gure azeri jauna begiak zorroztuaz, an dijoa bere mokaua nun arkituko. Bat-batean, egitxo batean egundoko mauka agertzen zaio: (Beor irrintziak entzun bitez...)\nEntzun al-dituzue?... An ditu aurrean, beor-ama ta onen beorkume ederrak. Azeriak eztu aukera au galdu nai, ta bereala deadar egiten dio beorrari:\nAZERIAK: Neretzak zerate!\nBEORRAK: Zer egin bear diguzu?\nAZERIAK: Jan egin bear zaituztet.\nBEORRAK: Ni jan? A ze nolako mokaua, nere aragi zar elkor au!\nAZERIAK: Ortan arrazoi dezu. Beorkumeak jango ditut, zu pakean utzita.\nBEORRAK: Ori besterik da; baiña jaten asi baiño lenago, nere umeak iltzen ez ikusteko, norabait aldegin nai nuke. Eta aurrez, emen ankan sartu zaidan arantza bat aterako ba-zenit ortzekin...\nAZERIAK: Ori laster egingo degu. (Doiñua gora ta bera...)\nIZTUNAK: Beorrak jaso zuan bere anka, azeriak ikus zezaion arantza, ta onen muturra parean ikusi zuanean, egundoko ostikadaz ortzak ausi ta zentzu gabe utzi zuan lurrean. Aren antxintxikada umeak aurrean artuta! (Anka zalaparta igesi entzungo da...)\nAzeria, bere onera etorri zanean, bakarrik arkitu zuan bere burua; mutur mindua miiz gozatuaz, esan zuan berekiko:\nAZERIAK: Nork sartu nau, izan ere, ni mediku lanetan? Ederra eman zidak beor gezurti orrek! Obe nian, bai, lenengo arkitu dedan koipe-maskuria ustu ba-nu!... Enauk bereala, berriz, kopletan ibilliko. Arrapatzen dedanari ortzak sartu ta kito! (Bideari dagokion musika gora ta bera...)\nIZTUNAK: Onela gauzak, eman zion berriro bideari. Luzatu gabe, an zuan eskura auntz zar maltzurra. Bereala eldu zion:\nAZERIAK: Nerea aut!\nAUNTZAK: Zer egin bear didazu?\nAZERIAK: Jan, ezur eta aragi. Gose luzea bai-diat.\nAUNTZAK: Ni jan? Ba-zegok goxoagorik errota ortan. Or zeuzkeat nik nere antxume samur-samurrak... Nai ba-dek ekarriko dizkiat bertara.\nAZERIAK: Ongi zegok; baiña azkar ibilli. (Musika bizi-bizi ta urduria, gora ta bera...)\nIZTUNAK: Auntzak antxumeak ekarri? Ortarakotxe zegoen! Joan da esan dio errotariari nor daukan atarian, eta onek artu du ixil-ixillik bere txispa zarra... Leio batetik begiztatu du pizti zarra ta... (Tiroa entzungo da...)\nAn utzi zuan lurrean muturrez bera gure azeri saloa. Auntzak eta antxumeak, dantzan egin zuten aren gaiñean, eta errotariak, Erri-Etxera eraman piztia ta sana jaso zuan. Gero emazteari eraman zion, ta etxe artako guziak bapo apaldu zuten gau aretan.\nTa ala ba-zan, kalabazan, orra guzia esan. (Musika indarrean eta luze bukatu...)\nBUKAERA: Ipui guziena bezela...


Foruak - Lea-Artibai eta Mutrikuko Hitza : Lea-Artibai eta Mutrikuko Hitza\nEuskal foruei buruz ezjakintasun asko dago. Ikastetxeetan ez zen irakasten. Gure herriko historia Espainiaren interesen arabera kontatu izan da. Ikasi behar zena, besteen historia, agintarien historia, Espainiako gobernuak agintzen zuena zen. Egoera hau ez da hainbeste aldatu. Gaur ere, eskoletan irakasten den historia, neurri handi batean, agintariek agindutakoa behar du izan. Horregatik foruen kontua, lantzen bazen ere, oso urruti ukitzen zen. Gehienentzat, baina, hitz ezezaguna zen.\nEusko Jaurlaritza daukagunetik hasi gara berari buruz hitz egiten. Hobeto esanda, foruak baino, foruen ondorioak diren Kontzertu Ekonomikoa eta Kupo edo Kuota aipatzen dira gehiago. Baina noiztik datoz Euskal Herriko foruak? Ez dago datarik. Eskualde batean indarrean zeuden usadio eta ohituretan oinarritutako legeak ziren, nahiz eta idatzita ez agertu XIII-XIV.mendera arte. Foruen arabera, biztanle guztiak berdinak ziren legearen aurrean. Biltzar Nagusiek ahalmena zuten foruarekin bat ez zetozen Espainiako legeak aztertu eta ezezkoa ala baiezkoa emateko. Horri, «foru baimena» deitzen zaio.\nDenontzat ezaguna da, nola Espainiako erregeak etortzen ziren Gernikara foruak sinatzera. Hala eta guztiz ere, ez ziren faltatzen bi aldeetako agintarien arteko tirabirak eta liskarrak. Sarritan, erregeen lege berriak kolokan jartzen zuten foru erregimenaren egonkortasuna.\nBeste aldetik, oinaztarren eta ganboatarren arteko gorabeherak zaildu zuten euskal lurraldeetako oreka. XVII. mendetik aurrera areagotu egin ziren erregeen erasoak, bereziki borbondarren aldetik, bai Iparraldean eta baita ere Hego Euskal Herrian. 1789an Frantziako Iraultzak balio gabe utzi zituen Ipar Euskal Herriko antzinetako eskubibe guztiak, eta gaur ezagutzen dugun Pirineo Atlantikoak Departamenduan sartu ziren euskal probintziak, Biarnorekin batera.\nHego Euskal Herrian, 1812ko Cadizko Konstituzio liberalak foruak ezeztatu zituen, nahiz eta hurrengo urtean berreskuratu. Baina ondoren, guda karlistak sortuko ziren, eta behin eta berriz borrokatu ondoren, 1876an biderik gabe utzi ziren euskal lurraldeetako foruak, eta kontzertu ekonomikoen sistema finkatu zen.\nDena den, zerbait garrantzizkoa gelditu zen euskaldunen eskuetan: kontzertu ekonomikoa. Urte batzuk geroago, 1936-1939ko gudaren ondoren, Francok Bizkaia eta Gipuzkoa zigortu zituen, kontzertu ekonomikoa bera ere kenduz. Zigor horren ondorioak, besteak beste, garai hartako errepideen egoera penagarria zen. Lanagatik atzerritik etortzen zirenak harrituta gelditzen ziren hainbeste industria zegoen tokian, horrelako errepide eskasak edukitzeaz. Euskaldunen artean, popularra egin zen hemengo erakundeen egoera ekonomikoa adierazteko behi baten irudia, Euskal Herrian bazkatzen eta Madriletik esnea jeizten. Egoera horrek, urte luzeetan iraun zuen, 1978an Autonomia Estatutua lortu arte.


Golkoko Eskualdeko Irteerako Bidaia eta Turismo Merkatua igo egingo da 2028rako\nHasiera » Azken albisteak » Airlines » Golkoko Eskualdeko Irteerako Bidaia eta Turismo Merkatua igo egingo da 2028rako\nAirlines • Aireportuko • Nazioarteko Azken Albisteak • Azken Bidaia Albisteak • Negozio Bidaiak • ostalaritza • Hotelak eta estazioak • Kuwaiteko Azken Albisteak • Luxuzko Albisteak • Berriak • Qatar Azken Albisteak • berreraikitzen • Arduraduna • Saudi Arabia Azken Albisteak • Erosketak • Turismo • Garraioa • Bidaia Wire Albisteak • EAEko Azken Albisteak • Hainbat Albiste\nGCC herrialdeetako bidaien eta turismoaren industriak hazkunde handia izan du azken urteotan.\nTxosten berriak Saudi Arabiako, EAEko, Qatarreko eta Kuwaiteko kanpoko bidaia eta turismo merkatuak aztertzen ditu,\nSaudi Arabiako merkatuak 27,030.19 milioi dolar lortuko ditu 2028rako.\nEAEko merkatua 30,484.37 milioi dolar izango dela aurreikusten da 2028rako.\nBidaia eta turismoaren industriaren estatistiken arabera, 2017an, Golkoko Lankidetza Kontseiluaren (GCC) herrialdeetako per capita nazioarteko turismo gastua mundu osoko batez bestekoa baino 6.5 aldiz handiagoa zen.\nBestalde, Munduko Bankuaren estatistiken arabera, nazioarteko turismo gastua Saudi Arabia, Qatar eta Kuwait, 2019. urtean 16.415 milioi USD, 12.528 milioi USD eta 17.131 milioi USD hurrenez hurren. Gainera, Arabiar Emirerri Batuetako (EAE) gastu hori 18.004an 2018 milioi dolar izatetik 33.372ko 2019 milioi USD izatera pasa da.\nTxosten berriak Saudi Arabiako, EAEko, Qatarreko eta Kuwaiteko irteerako bidaia eta turismo merkatuaren sinopsi zehatza aurkezten du. Txostenak merkatuaren azken joerak, aukerak, hazkunde eragileak eta 2019-2028 aldian merkatuaren hazkundeari lotutako murrizketak ditu ardatz.\nGCC herrialdeetako bidaien eta turismoaren industriak hazkunde handia izan du azken urteotan. Hazkunde hori batez ere herrialde horietako gizabanakoen diru-sarreren hazkundeari egotzi dakioke, mundu osoko negozioetara, aisialdirako edo helburu erlijiosoekin zerikusia duten bidaietarako gizabanakoen premia handitzearekin batera.\nBeste estatistiketan Munduko Bankuaren, biztanleko errenta nazional gordina (GNI) biztanle bakoitzeko Saudi Arabian, Arabiar Emirerri Batuetan eta Qatarren 19,990 dolar, 39,290 dolar eta 56,920 dolarrekoak izan ziren hurrenez hurren 2017an 22,840 dolar, 43,470 dolar eta 61,180 dolar hurrenez hurren urtean. 2019. Gainera, Kuwaiten, 31,400an 2017 USD-tik 36,290 USD-ra igo zen 2019an.\nGCC kanpoko bidaia eta turismo merkatua aurreikusitako aldian CAGR nabarmenarekin haziko dela kalkulatzen da, hau da, 2021 - 2028. Saudi Arabiako merkatuak 27,030.19 milioi dolarreko diru-sarrerak izango dituela kalkulatzen da 2028rako, 15,100.83 milioi dolarreko 2019. urtea aurreikusitako aldian% 18.21eko CAGRan hazita. Gainera, EAEko merkatua, 19,448.49an 2019 milioi dolarreko balioa lortu zuen 30,484.37an, 2028 milioira iritsiko dela espero da 18.73rako, aurreikuspen aldian% 18.66ko CAGRan hazita. Gainera, Qatarreko kanpoko bidaia eta turismo merkatuak aurreikusitako epean% 3989.34 CAGR haziko direla aurreikusten da eta 2021rako 17,392.50 milioi dolarreko irabaziak irabaziko ditu. Bestalde, Kuwaiteko merkatuak diru-sarrera handiak sortuko dituela aurreikusten da. 2028 milioi dolarreko 18.40rako, aurreikusitako aldian% XNUMXko CAGRan hazita.


Koalizio abertzalea euskal nazioa aldarrikatzera joango da Madrilera\nEzker abertzaleak, Eusko Alkartasunak, Aralarrek eta Alternatibak osatzen duten koalizioak ez du jakinarazi hautagaitzak izango duen izena, igandean jakinaraziko baitute Iruñean.\nEzker abertzaleak, Eusko Alkartasunak, Aralarrek eta Alternatibak osatzen duten hauteskunde koalizioak Euskal Herriaren nazio izaeraren errekonozimendua lortzeko parte hartuko du azaroaren 20ko hauteskunde orokorretan.\nKoalizioak prentsaurrekoa eman du gaur Donostian, baina ez du jakinarazi zein izen izango duten hauteskundeetan, igandean Iruñean egin asmo duten ekitaldian emango baitute informazio horren berri.\nGaurko agerraldian Rufi Etxeberria eta Txelui Moreno ezker abertzalekoak, Pello Urizar EAren idazkari nagusia, Rebeka Ubera Aralarren ordezkaria eta Oskar Matute Alternatibaren koordinatzailea bertaratu dira.\nKoalizio abertzaleak euskal nazioa subjektu gisa aldarrikatuko du Madrilen eta aldaketa politiko eta soziala sustatuko du Euskal Herriak Espainiako Estatuarekin duen gatazka historikoari irtenbide demokratikoa emateko.\nInformazio gehiago:Eitb: Koalizio abertzalea euskal nazioa aldarrikatzera joango da Madrilera